Dimitrije Boarov: Tenis sa Tenisom\n► Dimitrije Boarov: Tenis sa Tenisom\nPoznati nemački biznismen Klemens Tenis, čija je velika kompanija još prošle godine najavila da je zainteresovana da u Banatu utemelji nekoliko velikih stočnih farmi i iznajmi oko njih po nekoliko hiljada hektara, te tako uloži nekoliko stotina miliona evra u proizvodnju svinjskog mesa u Srbiji, posetio je 20. aprila Industriju mesa Matijević u Novom Sadu, a u narednim danima u naše medije lansirana je vest da se tom prilikom poveo razgovor i o preuzimanju kapitala (51 odsto) Matijevićeve kompanije u Srbiji.\nKako je za nekoliko srpskih medija, početkom maja, izjavio sam Petar Matijević, on ukupnu vrednost svoje firme procenjuje na oko 200-250 miliona evra, budući da pored klanice raspolaže i sa 135 prodavnica mesa, a obrađuje i oko 32.000 hektara zemlje. U posao sa Klemensom ušao bi, ne krije Matijević, zato što je srpsko tržište malo, i na njemu, ako bi na njega došao i Tenis, “za nas dvojicu neće biti mesta, jedan drugom bismo bili opasna konkurencija, a nikom nije u interesu dupliranje posla”. Tome svemu je Matijević dodao da bi, ukoliko dođe do ovog posla, novcem koji dobije od Tenisa kupio PKB “ako i dalje bude na prodaju” (Politika, 6. maj).\nOvih nekoliko, zasad neodređenih i “kondicionalnih” informacija, komentarišu se u poslovnoj čaršiji na različite načine. Ona grupa poznavalaca našeg tržišta mesa koja smatra da bi dolazak Tenisa u Srbiju upropastio većinu naših malih farmera, smatra da bi ovaj posao značio “legalizaciju” uvoza jeftinijih svinja iz Nemačke u Matijevićevu klanicu. Drugi kritičari najavljenog dolaska Tenisa na naše tržište tvrde da je otpočetka bilo jasno da nije reč o uspostavljanju platforme za izvoz svinjetine iz Srbije u Rusiju, nego o “okupaciji” srpskog tržišta. Treći, kritičari agrarne politike Vlade Srbije, kažu da je sada jasno zašto je naše Ministarstvo privrede zaustavilo proces prodaje PKB-a (za 100 miliona evra) – navodno zbog toga da bi ovaj kombinat koji hrani Beograd ipak dopao u ruke Matijevića, a ne Tenisa, jer je ovaj prvi ipak naš čovek, itd.\nIma, naravno, još špekulacija o značenju ovog tek najavljenog posla, iako iz Tenisove kompanije navodno stižu vesti da ona ne odustaje od prvobitnog plana da svinje proizvodi u Vojvodini, a da da bi ulazak u kapital Industrije Matijević samo obezbedio maloprodaju dela buduće proizvodnje svinjetine, onog koji bi se monetizovao u Srbiji. Valjda s tim u vezi, neke TV stanice već su potražile i mišljenje srpske Komisije za zaštitu konkurencije, a odatle je zasad rečeno da se “prati” priprema ovog ugovora. Uzgred budi rečeno, nama laicima se čini da ako Matijević nije imao dominantan položaj na srpskom tržištu (koji eto nije “zloupotrebljavao”), zašto bi takav položaj mogao biti pripisan Tenisu?\nOni koji smatraju da bi dolazak na “svinjsko tržište” Srbije jedne poznate nemačke kompanije, pored zaoštravanja unutrašnje konkurencije, doneo ovde i savremene tehnologije uzgoja svinja, ističu da bi trebalo zaustaviti manevre da se Tenis spreči u investicijama u Srbiju. Taj stav zasnovan je na mišljenju da i domaće stočarstvo treba jednom iščupati iz ruku nekoliko domicilnih tajkuna i tako ga pripremiti za evropsku konkurenciju, kojoj će kad-tad ionako biti izloženo. Jer, koja je vajda za srpske uzgajivače svinja, koji su trenutno u očajanju zbog niskih cena žive stoke, ako otkupljivači nose “domaće prezime”, a ne nemačko ili austrijsko.\nTi ocenjivači trenutnih prilika na našem tržištu svinja ističu da bi sa Tenisom kao (i) srpskim proizvođačem, država ovde verovatno pokazala više ozbiljnosti u borbi sa svinjskom kugom, pa bi vakcinacija bila redovna i stroža, da zbog te bolesti Srbija ne bude izolovana kada je u pitanju izvoz svinjskog mesa, kao što je to sada slučaj.\nNa kraju, ovde ću spomenuti ponovo, moram reći da sam uvek iznenađen kada primetim da naša javnost, pa i naši mladi novinari, malo znaju o agrarnim kapacitetima Srbije, njenim potencijalima i limitima. Pre nekoliko godina, naime, pitao sam grupu mladih novinara znaju li bar orijentaciono performanse naše agroindustrije – a nisu znali. Bilo je to posle popisa 2012. godine, kada je Srbija imala 1.442.626 seljaka, koji su živeli od 3.861.626 hektara poljoprivrednog zemljišta i sa njega skupljali hranu za 908.102 goveda i 3.407.318 svinja, itd. Inače, prošle godine izvoz govedine iz Srbije u Evropsku uniju, koji donosi mnogo više od izvoza svinja, bio je bukvalno bedan – 300 tona.\nFederer operisao koleno i propušta Rolan Garos\nŠvajcarski teniser Rodžer Federer podvrgnut je operaciji kolena i propustiće Rolan Garos u Parizu, saopšteno je danas.


Preuzmite biznis od vlasnika koji planira penziju! | Biznis Berza\nNa prodaju biznis sa skoro 30 godina poslovanja.\nFirme se bavi pretežno vulkanizerskim uslugama, deo je Vianor sistema,\nkao i lakim servisima, trgovinom guma, kao i skutera i kvadova.\nBiznis postoji od 1989 godine, ima stalne mušterije kao i zaposlene, opremu,\ni svu neophodnu logistiku za obavljanje delatnosti.\nVlasnik je voljan da ostane u firmi narednih 6 meseci da uputi naslednika u posao,\npebaci klijente, i prenese celo znanje koje je do sada stekao.\nLokacija ne ulazi u prodajnu cenu.


Moskva traži od UN čvrste garancije za obnavljanje humanitarne pauze u Alepu - Sputnjik Srbija\n22:03 23.11.2016 Preuzmite kraći link\nGlavni uslov za obnavljanje humanitarnih pauza u Alepu moraju da budu čvrste garancije Ujedinjenih nacija da će teroristi prekinuti vatru i dozvoliti evakuaciju ranjenih i bolesnih ljudi. Do danas niko od predstavnika UN nije dao takve garancije, izjavio je u sredu zvanični predstavnik Ministarstva odbrane Rusije Igor Konašenkov.\nU ponedeljak je pomoćnik specijalnog izaslanika UN za Siriju Jan Egelan izjavio da je svetska organizacija dobila zajedničku saglasnost oružanih opozicionih grupa u istočnom Alepu da se uvede humanitarna pauza radi izvođenja humanitarne operacije UN.\nPrema njegovim rečima, UN sada očekuju da Rusija i Damask do 24. novembra daju potvrdan odgovor o uvođenju humanitarne pauze u istočnom Alepu.\n„Glavni uslov za obnavljanje humanitarnih pauza u Alepu ne treba da budu dobre namere, nego čvrste garancije predstavnika UN da će borci prekinuti vatru, dozvoliti kolonama humanitarne pomoći da prođu, kao i da budu evakuisani ranjeni i bolesni civili“, rekao je Konašenkov.\nhumanitarna pauza, garancija, teroristi, civili, DAEŠ, Ujedinjene nacije, Ministarstvo odbrane RF, Igor Konašenkov, Alep, Damask, Sirija, Moskva


Skupština usvojila Zakon o ulaganjima i izmene Zakona o šumama\nSkupština Srbije usvojila je danas većinom glasova Zakon o ulaganjima, koji bi, prema predlagaču, trebalo da podstakne strane i domaće investicije i doprinese reindustrijalizaciji Srbije.\nTim zakonom su izjednačeni domaći i strani investitori i, kako je objasnio ministar privrede Željko Sertić, prvi put jasno definisane obaveze investitora.\n“Nijednim aktom do sada nisu bile definisane obaveze ulagača. Ono što je velika promena sada, jeste jasan institucionalni okvir, ko se bavi ulagačima i ko je za njih odgovoran”, rekao je on prilikom obrazlaganja Zakona o ulaganjima.\nTim zakonom su razdvojena ulaganja od nacionalnog značaja i lokalna ulaganja, jer, kako je naveo Sertić, nije isto kad se otvori kiosk ili proizvodni pogon.\nPredviđeno je i da veće podsticaje dobije investitor koji dodje u devastirana područja, a Zakonom je definisano i postupanje administracije, kako bi investicije bile što efikasnije realizovane.\nVlada Srbije je prihvatila amandman na član 24 kojim se obezbedjuje transparentost u infomisanju o ulaganjima.\nZakonom o ulaganjima predviđeno je formiranje Saveta za ekonomski razvoj i Razvojne agencije Srbije, koja će naslediti Agenciju za strana ulaganja i promociju izvoza Srbije (SIEPA) i Nacionalnu agenciju za regionalni razvoj, koje će biti ugašene.\nSkupština Srbije usvojila je danas i izmene Zakona o šumama kojima se pojačava zaštita šuma i Vladi Srbije daju ovlašćenja da, na predlog Ministarstva poljoprivrede, državne šume koje su bez korisnika može da dodeli na gazdovanje odgovarajućim korisnicima.\nKako je ranije objasnila ministarka poljoprivrede i zaštite životne sredine Snežana Bogosavljević Bošković, radi se o nekoliko desetina hiljada hekara šuma u državnoj svojini.\nIzmenama Zakona o šumama uvedena su šira ovlašćenja republičkim šumarskim inspektorima kod kontrole prometa drveta i mogućnosti preduzimanja mera protiv bespravne seče šuma i drugih bespravnih radnji.


Tanja Vukomanović , Srna\nEtički odbor Narodne skupštine Republike Srpske odlučivaće o kaznama narodnim poslanicima koji su jedni druge vređali na sednicama.\nKako nezvanično saznajemo, zbog uvrede “glupačo”, “smradu”, “idiote” i slično, odbor će raspravljati o kaznama za pet poslanika.\nReč je o SNSD-ovom Iliji Tamndžiji, poslaniku Ujedinjena Srpske Kostadinu Vasiću, poslaniku PDP Drašku Stanivukoviću, te poslanicima u Kulbu SDS Miladinu Staniću i Nebojši Vukanoviću.\nKako piše Srpskainfo, poslanici bi mogli da budu kažnjeni oduzimanjem 20 odsto od plate, a kako će tačno članovi ovog odbora reagovati na navedene uvrede, saznaćemo posle zasedanja.\nPoslanici su obaveštni da će se o “njihovoj sudbini” odlučivati sledeće sedmice kada će biti utvrđeno kako će pozvani pojedinci biti kažnjani zbog izrečenih uvreda.\nEtički odbor trebalo bi da 25. novembra raspravlja o šest poslaničkih prijava o povredi Kodeksa ponašanja u najvišoj zakonodavnoj instituciji, izjavila je danas Srni predsednik ovog odbora Sonja Karadžić Jovičević.


Janjić: Podela Kosova nije moguća\nPredsednik Foruma za etničke odnose Dušan Janjić smatra da podela Kosova u ovom momentu nije moguća. On je za RTV Kim kazao da predsednici Srbije i Kosova, Aleksandar Vučić i Hašim Tači, verovatno pokušavaju da izjavama o podeli Kosova i "stvaranjem atmosfere ugroženosti" dobiju sledeće izbore.\nDušan Janjić (Foto arhiva Kim)\n"Po međunarodnom narodnom pravu je moguće da se granice menjaju mirnim putem uz dogovor svih zainteresovanih. Dakle, u ovom momentu ne postoji dogovor svih zainteresovanih jer Hašim Tači ne predstavlja ceo korpus albanske političke i društvene scene, očigledno je da ima opoziciju po tom pitanju i u parlamentu, i kod Ramuša Haradinaja, pa čak i kod Samoopredeljenja", kazao je Janjić.\nJanjić je istakao da predsednici Srbije i Kosova, Aleksandar Vučić i Hašim Tači verovatno pokušavaju da izjavama o podeli Kosova sledeće izbore dobiju "stvaranjem atmosfere ugroženosti".\n"Tvrdoglavost kojom će političari ponavljati je više njihova strategija izlaska ili pokušaja da se iskoristi šta može odnosno da se stvori jedna atmosfera ugroženosti pred izbore i da na strahu građana Srbije od mogućeg rata, Aleksandar Vučić postane spasilac i pobedi na izborima. Kratkoročna moguća upotreba, dugoročno velika šteta", kazao je Janjić.\nNa pitanje da li su razgovori o podeli Kosova, zapravo priprema za priznavanje Kosova od strane Srbije, Janjić je odgovorio pitanjem:\n"Kako vi možete da razgovarate o razmeni vaše teritorije sa nekim koga ne priznajete? Kako možete da date sever Kosova koji je navodno vaš, Preševo koje je takođe vaše. Logički nije u redu. Pretpostavka je da vi morate da priznate Kosovo de facto što je već urađeno ovim razgovorima, a onda i sutuacijom na terenu širenju suvereniteta, onda i formalno pravno da bi taj drugi imao međunarodno-pravni legitimitet da sa vama postigne razgraničenje", upitao je Janjić.\n01.12.2020 U srpskim sredinama na Kosovu dva smrtna slučaja, 102 novoobolela (346)\n01.12.2020 U opštini Gračanica deset novoobolelih (325)\n01.12.2020 Darku Tasiću smanjena kazna zatvora na 11 godina (281)\n01.12.2020 Krivična prijava protiv gradonačenika Gračanice (244)\n01.12.2020 Profesoru Radivoju Mladenoviću nagrada Pavle i Milka Ivic (224)


(KURIR TV) ZAJEDNIČKO OBRAĆANJE OPOZICIJE IZ HOLA SKUPŠTINE: Tražimo da parlament nastavi rad!\nŠOK-SNIMAK IZ CENTRA BEOGRADA: Mladić udara devojku flašom u glavu usred 25\t169\nNEMA ŠALE S NEMCIMA: Srpski kamiondžija napravio niz saobraćajnih prekršaja, 13\t149\nSKANDAL U BRISELU! TAČI ZAPRETIO EU: Svaki izaslanik mora Kosovo tretirati 6\t182\nPosle raspisivanja predsedničkih izbora\n02.03.2017. 14:56h 21.05.2017. 17:58h\nBEOGRAD - U Skupštini Srbije danas su se, povodom najavljenog raspisivanja predsedničkih izbora, okupili predstavnici opozicije, ali i neki od budućih predsedničkih kandidata - Vuk Jeremić, Saša Radulović, Boško Obradović i Saša Janković.\n14.01 - Za govornicom se potom pojavio i predsednički kandidat Saša Janković koji je rekao da je Aleksandar Vučić već izgubio izbore i podsetio da je, kada je i sam odlučio da se kandiduje za predsednika Srbije, podneo ostavku na mesto ombudsmana da bi ušao u kampanju iako ga zakon na to nije obavezivao.\nJanković je rekao da parlament mora da radi redovno, izbori moraju da budu regularni, a onaj ko ih čini neregularnim ruši Srbiju. On je pozvao vlast da vrati državu građanima i institucije tamo gde im je mesto.\n13.58 - Lider Dveri Boško Obradović zatražio je od premijera Aleksandra Vučića da podnese ostavku.\n- Kao što vidite mi ovde nastupamo pojedinačno, ali oko nekoliko stvari nastupamo kao jedan i ovo su naši zahtevi: da Skupština nastavi rad, da Aleksandar Vučić podnese ostavku ako želi da se kandiduje za predsednika Srbije i pod tri svaki dan se susrećemo sa izbornim neregularnostima.\n- Želimo da nas vlast dobro čuje da ovo neće proći ovako i da ovo neće moći više ovako - rekao je Obradović i pozvao građane da ih podrže. I lider Dveri je ukazao na problem sa zakazivanjem notara.\n13.53 - Potom se obratio lider Pokreta Dosta je bilo Saša Radulović, koji je zatražio nastavak rada Skupštine. On je rekao da je Aleksandar Vučić juče suspendovao Skupštinu, uveo svojevrsno vanredno stanje, koje je neprihvatljivo. Radulović je dodao da su danas izbori raspisani za 2. april iz straha od gubitka izbora.\n- Vučić pokušava da skrati kampanju da traje samo 30 dana, za prikupljanje potpisa imamo samo 10 dana, a ozbiljni su problemi i sa zakazivanjem notara - rekao je lider DJB i dodao: "Sve što radi, pokušava da spreči fer izbore." Radulović je dodao da je neprihvatljiva trka za predsednika Srbije s pozicije predsednika vlade. Radulović je zatražio ostavku Aleksandra Vučića, raspisivanje parlamentarnih izbora, održavanje fer izbora i nastavak redovnog rada Skupštine Srbije.\n13.50 - Prvi se iz hola srpskog parlamenta danas obratio predsednički kandidat Vuk Jeremić, koji je ocenio da se ove nedelje u Srbiji dogodio državni udar, kada je suspendovan rad parlamenta, a samim tim i izborna volja građana Srbije.\n- Ukoliko to danas budemo oćutali, već sutra možemo očekivati sve od ove vlasti. Zahtevamo od Aleksandra Vučića da odblokira rad Narodne skupštine, da podnese ostavku na mesto premijera ukoliko želi da se kandiduje za predsednika Srbije i zahtevamo od Vučića slobodno održavanje pod fer okolnostima predsedničkih izbora - rekao je Jeremić.\nOni su, između ostalog, protestovali protiv odluke da juče započeta sednica parlamenta bude odložena za posle predsedničkih izbora.\n(EPK/Foto: Kurir TV)\nPOGLEDAJTE BONUS VIDEO: VESTI KURIR TV 02.03.2017\nvuk jeremićSaša JankovićBoško Obradovićizboripredsedničkikandidatiskupština


OSTALI SPORTOVI Evropsko atletsko prvenstvo u Berlinu\nFoto: Abedin Mujezinović ( ASBiH)\n- Tačno je da smo uložili žalbu, ali ona je, nažalost, već i odbijena. U žalbi smo naveli kako je Mujezinović samo reagirao na hvatanje za nadlakticu od Britanca Eliota Žilsa (Elliota Gilesa), koji ga je pokušao preteći, dok je naš takmičar bio u prvoj stazi.\nSmatrali smo da je trebao biti diskvalificiran Žils ili obojica, ali, nažalost, naša primjedba nije uvažena. Ostaje gorak okus u ustima, jer da je bilo drugačije, vjerovatno, bila bi i drugačija odluka - smatra Pedalo.\nZanimljivo je kako je Žils, očito, shvatio šta je radio tokom trke, ali i zadovoljan što je ipak prošao u polufinale, srdačno se na kraju pozdravio s Mujezinovićem.\nAtletski savez Bosne i Hercegovine Abedin Mujezinović Evropsko prvenstvo u atletici


Indijci spremili ponudu za Ducati - Moto Berza\nIndijci spremili ponudu za Ducati\nIndijski Eicher Motors, vlasnik Royal Enfield brenda, sprema ponudu za kupovinu italijanske kompanije Ducati.\nKako prenosi "Ekonomik Tajms", Eicher Motors privodi detalje ponude kraju, a do kraja septembra, kada ističe rok, ponudiće između 1,5 i 1,7 milijardi evra.\nOvo je prvi konkretan potez, ili bar njegova najava, od kako je Volkswagen u aprilu prvi put saopštio da razmišlja o prodaji italijanskog proizvođača.\nMeđu zainteresovanim kupcima se nalaze i Harley-Davidson, kao i još jedna indijska kompanija, Bajaj Auto.\nMeđutim, prošle sedmice su se pobunili nemački sindikati, a konačnu odluku o prodaji tek treba da odobri nadzorni odbor Volkswagena. Sastanak je zakazan za 29. septembar.\nKako navode neimenovani izvori, prodaja Ducatija je postala izuzetno osetljivo pitanje, a još uvek nije sigurno ni da će nadzorni odbor odobriti eventualnu transakciju. S druge strane, Eicher Motors ispunjava sve finansijske uslove i agresivno će nastupiti u pregovorima.


RTS :: Savet poslodavaca povezao fakultete s privredom\nDruštvo Savet poslodavaca povezao fakultete s privredom\nnedelja, 18. nov 2018, 23:25 -> 23:44\nSavet poslodavaca povezao fakultete s privredom\nIzmenama Zakona o visokom obrazovanju svaka visokoškolska ustanova treba da ima Savet poslodavaca. Savet će kreirati i usaglašavati studijske programe sa privredom i potrebama tržišta rada. Između ostalog i zato što se uspeh fakulteta i univerziteta u svetu meri i po tome koliko brzo njihovi diplomci dolaze do posla.\nPraksa je na FON-u već obavezan predmet, pa fakultet tako ima 800 potpisanih ugovora sa kompanijama. Filip, na primer, radi na projektima u Istraživačko-razvojnom centru na samom fakultetu.\n"U Istraživačko-razvojnom centru svi koji su došli, studenti koji su radili na projektima, svi su i odradili praksu u firmama i dobili poslovne ponude. Neki su prihvatili, neki ne, zavisno od interesovanja", kaže student master studija Filip Furtula.\nZakon o visokom obrazovanju i formalno je povezao fakultete sa privredom kroz Savet poslodavaca, jer saradnja je na neki način već postojala, kažu profesori.\n"Ovo je stvar koja postoji na svim ozbiljnim univerzitetima u visokorazvijenim zemljama. Tako da očekujem da će i univerzitet i fakulteti reagovati što pre, i formalizovati taj odnos, tim pre što će mišljenje poslodavaca biti vrlo bitno zato što oni svojim sugestijama mogu da utiču na poboljšanje studijskih programa", kaže prorektor beogradskog Univerziteta Nenad Zrnić.\nDekan Fakulteta organizacionih nauka UB Milija Suknović kaže da će to biti dobra osnova da studenti mogu da gravitiraju i nastave svoju profesionalnu orijentaciju prema kompanijama koje ih na neki način i potražuju.\nSavet poslodavaca će biti povezan i sa Privrednom komorom Srbije, dok će Ministartsvo Komori dostavljati spiskove najboljih diplomaca.\n"Saveti poslodavaca bi doprineli da fakulteti saznaju šta je potrebno privredi, i da akredituju one studijske programe, za one profile, za sticanje onih kvalifikacija koji su potrebni tržištu rada, da ne školujemo kadrove koji idu u inostranstvo i da ne školujemo kadrove koji ne mogu da se zaposle", kaže Bojan Tubić, pomoćnik ministra prosvete za visoko obrazovanje.\nBoljoj povezanosti privrede i visokoškolskih ustanova doprineće, smatraju u Ministarstvu, i Novi Zakon o dualnom obrazovanju, kojim se obezbeđuje više prakse studentima, a samim tim i brži dolazak do posla.


U susret izboru novog poverenika, predsednik strukovnog Udruženja koje je prvo stalo iza Milana Marinovića kaže za "Blic" da UST smatra da je učinjen iskorak napred jer je za kandidata predložen sudija.\n- S obzirom na to da se on nikada nije bavio politikom, za razliku od nekih ranijih rešenja, to govori u prilog daljoj depolitizaciji ove institucije - naglašava on.\nDa je politika duboko zašla u pravosuđe, komentari su pojedinih tužilaca i sudija. U vezi s tim, Stefanović navodi da kada je u pitanju tužilačka organizacija postoji jedna ozbiljna zamena teza.\n- Od pojedinih strukovnih udruženja i izbornih članova Državnog veća tužilaca često se mogu čuti izjave da postoji određena vrsta političkog pritiska i da politika i te kako utiče na rad Državnog veća tužilaca i na tužioce. Međutim, zasad smo svedoci činjenice da godinama DVT funkcioniše bez ikakvih trzavica, da se većina odluka donosi jednoglasno, da nije bilo primera da su članovi DVT iz reda tužilaca napuštali sednice, sazivali konferencije za medije, a da niko od njih nije podneo ostavku niti obavestio javnost da postoji bilo kakav politički pritisak, što nas dovodi do jedne neverovatne situacije da u jednom telu u kojem dolazi do neposrednog kontakta između tužilaca i političara (u kojem većinu imaju tužioci 7:3), a gde politika navodno vrši svojevrstan pritisak u postupku izbora i napredovanja, apsolutno nema nikakvih problema i da se odluke donose jednoglasno - objašnjava Stefanović.\nStefanović se osvrće i na izmene Ustava u oblasti pravosuđa, navodeći da je usvojeno više od 70 odsto predloga tužilaca i sudija.\n- Bio sam jedan od najvećih kritičara prve verzije ustavnih amandmana, međutim, ti ustavni amandmani su tokom javne rasprave koja je trajala skoro dve godine izmenjeni. U tom radnom tekstu koji je na kraju i dobio zeleno svetlo Venecijanske komisije faktički su utkani i predlozi nas kao sudija i tužilaca - naglašava on.\nMENJATI ZAKON O KRIVIČNOM POSTUPKU\nPrema rečima Stefanovića, UST smatra da šest godina od donošenja Zakona o krivičnom postupku postoje problemi finansijske i materijalne prirode koji onemogućavaju tužilaštvu da ostvari ulogu koja je ovim zakonikom namenjena. Samim tim, kako navodi, potrebna je evaluacija svega što je postignuto donošenjem ovog zakona, a zatim donošenje odluke o eventualnim izmenama ili izradi i donošenju novog ZKP.\n- Sam tekst zakonika je neprecizan, nedosledan, a pojedine odredbe su i neprimenljive. Tužilaštvo prema odredbama ZKP nema potpunu kontrolu nad radom policije kao izvršnog organa i sve dok se te odredbe ne budu izmenile, nećemo moći da cenimo efekte uvođenja instituta tužilačke istrage - kaže on.


Novo predviđanje Bila Gejtsa: Evo kada će se život vratiti u normalno stanje\nJesen će biti gora od ljeta?\nOsnivač „Majkrosofta“ Bil Gejts predviđa da će ova jesen za Ameriku biti gora od ljeta po pitanju posljedica epidemije virusa korona.\n„Brojevi su u porastu“, ukazao je Gejts u nedavnom intervjuu za „Politiko“. On je naveo da je moguće da će doći do pojačane transmisije virusa, imajući u vidu da stiže hladnije vrijeme, a ljudi sve više vremena provode u zatvorenom prostoru.\nGejts je istakao da, sve dok Amerika ne počne aktivno da distribuira vakcinu protiv virusa korona, „jedino nam preostaje naše ponašanje“, najvjerovatnije misleći na držanje fizičke distance i nošenje maski.\n„Nažalost, ima puno loših poruka po tim pitanjima, a u SAD se nošenje maski baš ne poštuje“, rekao je milijarder.\nGejts je nedavno u intervjuu za En-Bi-Si rekao da će se život vratiti u normalno stanje poslije pandemije tek kada se ispune dva uslova — kada se pojavi druga generacija vakcina i kada virus bude nestao na cijeloj planeti.\nOn je prije samo mjesec dana izjavio da bi Sjedinjene Američke Države mogle da se vrate u normalu u leto 2021. zahvaljujući vakcinama. Tada je najavio i da bi nekoliko vakcina prve generacije moglo da dobije odobrenje za upotrebu početkom sljedeće godine.\nPrema posljednjim informacijama Univerziteta „Džons Hopkins“, u Americi je više od 7,9 miliona ljudi zaraženo virusom korona, a preminulo je 217.717.


Nekadašnja prva teniska zvezda Jugoslavije najavljuje povratak\nNekadašnja prva teniska zvezda Jugoslavije, ali i Australije, Jelena Dokić pokušava opet da se vrati tenisu.Talentovana teniserka, koja je 2002. bila četvrta igračica sveta, doputovala je prošle nedelje u Melburn sa željom da posle dvogodišnje pauze ponovo okuša sreću u tenisu i zaboravi problematične godine.\n"Večernje novosti" prenose da je Teniski savez Australije obezbedio 24-godišnjoj Dokićevoj terene, sparing partnere i trenera kako bi započela sa žestokim treninzima i što pre stigla do dobre forme.\nIpak, Jelena Dokić, koja je poslednjih godina više privlačila pažnju javnosti svadjama sa ocem Damirom i vezom sa Tinom Bikićem, neće imati finansijsku podržku "ozija", što može biti problem.\nNaime, Dokićeva je i prošle sezone pokušala da se vrati tenisu odlaskom u Nemačku, na akademiju Nikole Pilića, ali ju je veoma brzo napustila procenivši da nema dovoljno novca, kao i da hrvatski stručnjak želi da se obogati na račun njenih uspeha i karijere.\nDokićeva, koja trenutno nema rejting na WTA listi, ipak je, navodno, spremna da radi žestokim tempom u zemlji kengura, čiji pasoš takodje poseduje, a kao velika motivacija da se vrati u vrhunsku formu je i obećanje da bi zarad lepih prošlih vremena mogla da dobije "vajld kard" za učešće na Australijan Openu naredne sezone.\nDokićeva je u karijeri osvojila pet turnira, od kojih poslednje 2002. godine u Sarasoti i Birmingemu. Godinu dana ranije trijumfovala je u Rimu, Tokiju i Moskvi.


Ustavni sud Republike Srpske, na osnovu člana 115. Ustava Republike Srpske, člana 40. stav 5. i člana 61. stav 1. tačka g) Zakona o Ustavnom sudu Republike Srpske (''Službeni glasnik Republike Srpske'' br. 104/11 i 92/12), na sjednici održanoj 28. oktobra 2020. godine, d o n i o je\nNe prihvata se inicijativa za ocjenjivanje ustavnosti člana 5. tač. 1. i 2. Zakona o doprinosima ("Službeni glasnik Republike Srpske" br. 114/17 i 112/19).\nDragan Savić iz Gradiške dao je Ustavnom sudu Republike Srpske inicijativu za pokretanje postupka za ocjenjivanje ustavnosti člana 5. tač. 1. i 2. Zakona o doprinosima ("Službeni glasnik Republike Srpske" br. 114/17 i 112/19). U inicijativi se navodi da osporene zakonske odredbe nisu u saglasnosti sa članom 37. Ustava, kojim je starim licima garantovano pravo na zdravstvenu zaštitu iz javnih prihoda. Davalac inicijative, naime, ističe da prema osporenim zakonskim normama, lica koja su obavezno osigurana kao zemljoradnici, iako su starija od 65 godina života, moraju uplaćivati doprinose za zdravstveno osiguranje, što je u suprotnosti sa ustavnom garancijom da ova kategorija građana ima obezbijeđenu zdravstvenu zaštitu iz javnih prihoda. Slijedom navedenog, predlaže da Sud, nakon provedenog postupka, utvrdi da osporene norme Zakona o doprinosima nisu u saglasnosti sa Ustavom Republike Srpske.\nU odgovoru na inicijativu koji je dostavila Narodna skupština Republike Srpske navodi se da je predmetnim zakonom uređen sistem obaveznih doprinosa, te između ostalog, i doprinosa za finansiranje zdravstvenog osiguranja. U konkretnom slučaju, osporenim odredbama ovog zakona definisani su obveznici doprinosa ‒ lica koja obavljaju poljoprivrednu djelatnost, uz uslov da su upisani u Registar poljoprivrednih gazdinstava. Ovim zakonom, kako se dalje navodi, nisu propisani posebni uslovi koje lice treba da ispunjava da bi bilo upisano u ovaj registar, s obzirom na godine života i druge posebne uslove. To je, kako se u odgovoru ističe, predmet regulisanja posebnih zakona kojima se propisuje nadležnost organa koji upisuju u Registar i uslove koje treba lice da ispunjava da bi bilo upisano u Registar. Osporenim propisivanjem, po mišljenju Narodne skupštine, nosioci komercijalnih i nekomercijalnih poljoprivrednih gazdinstava nisu diskriminisani ni na koji način, jer je obaveza uplate doprinosa za zdravstveno osiguranje vezana za određeni status, a ne za godine života ili druge posebne uslove. Lica koja su navršila 65 godina života, a još uvijek su u radnom odnosu u skladu sa posebnim propisom, obveznici su uplate doprinosa za zdravstveno osiguranje bez obzira na navršene godine života, sve dok im se taj status ne promijeni. U vezi s tim, u odgovoru se iznosi stav da odredbe člana 5. tač. 1. i 2. osporenog zakona nisu suprotne članu 37. stav 3. Ustava, jer ne uskraćuju pravo na zdravstvenu zaštitu starim licima iz javnih prihoda, već se ovim odredbama propisuje da su ta lica obveznici dok su upisana u Registar poljoprivrednih gazdinstava, odnosno dok obavljaju poljoprivrednu djelatnost.\nOsporenim odredbama člana 5. Zakona o doprinosima ("Službeni glasnik Republike Srpske" br. 114/17 i 112/19) propisano je da je obveznik doprinosa za zdravstveno osiguranje fizičko lice-rezident Republike: koje obavlja poljoprivrednu djelatnost, upisano je u Registar poljoprivrednih gazdinstava kao nosilac komercijalnog porodičnog poljoprivrednog gazdinstva i koje nije osiguranik poljoprivrednik u skladu sa zakonom kojim se uređuje penzijsko i invalidsko osiguranje (tačka 1), te koje obavlja poljoprivrednu djelatnost i upisano je u Registar poljoprivednih gazdinstava kao nosilac nekomercijalnog porodičnog poljoprivrednog gazdinstva (tačka 2).\nU postupku ocjenjivanja ustavnosti osporenih odredaba predmetnog zakona Sud je imao u vidu relevantne norme Amandmana XXXII na Ustav Republike Srpske, kojim je zamijenjen član 68. Ustava, a kojima je utvrđeno da Republika uređuje i obezbjeđuje, između ostalog: osnovne ciljeve i pravce socijalnog razvoja, socijalno osiguranje i druge oblike socijalne zaštite, zdravstvo, finansiranje ostvarivanja prava i dužnosti Republike, kao i druge odnose od interesa za Republiku, u skladu sa Ustavom (tačke 8, 12, 17. i 18). Pored toga, prema članu 61. stav 1. Ustava, Republika jemči minimum socijalne sigurnosti građana i obezbjeđuje funkcionisanje javnih službi, u skladu sa zakonom. Članom 70. stav 1. tačka 2. Ustava utvrđeno je da Narodna skupština donosi zakone, druge propise i opšte akte.\nOdredbom člana 37. stav 3. Ustava, u odnosu na koju davalac inicijative traži ocjenu ustavnosti osporenih zakonskih odredaba utvrđeno je da djeca, trudnice i stara lica imaju pravo na zdravstvenu zaštitu iz javnih prihoda, a druga lica pod uslovom utvrđenim zakonom.\nSaglasno citiranim ustavnim normama, Zakonom o doprinosima uređen je sistem obaveznih doprinosa za finansiranje penzijskog i invalidskog osiguranja, zdravstvenog osiguranja, osiguranja od nezaposlenosti i dječije zaštite u Republici Srpskoj (član 1), zatim, određeni su osnovica doprinosa, obveznici i uplatioci doprinosa, kao i druga pitanja od značaja za uređenje ove zakonske materije. Između ostalog, propisano je da se sredstva za finanasiranje potreba definisanih članom 1. ovog zakona obezbjeđuju putem doprinosa za penzijsko i invalidsko osiguranje, doprinosa za zdravstveno osiguranje, doprinosa za osiguranje od nezaposlenosti i doprinosa za dječiju zaštitu (član 2. stav 1). Osporenim normama člana 5. tač. 1. i 2. ovog zakona uređeno je pitanje obveznika doprinosa za zdravstveno osiguranje lica koja obavljaju poljoprivrednu djelatnost.\nPored toga, prilikom ocjene osporene zakonske odredbe Sud je uzeo u obzir i relevantne norme Zakona o zdravstvenom osiguranju („Službeni glasnik Republike Srpske“ br. 18/99, 51/01, 70/01, 51/03, 57/03, 17/08, 1/09, 106/09, 110/16, 94/19 i 44/20) kojima je propisano: da je pravo iz zdravstvenog osiguranja, između ostalog, zdravstvena zaštita (član 4. stav 1. alineja 1), da se sredstva za zdravstvenu zaštitu osiguranih lica obezbjeđuju u Fondu zdravstvenog osiguranja uplatom doprinosa osiguranika, drugih obveznika doprinosa i iz drugih izvora utvrđenih zakonom (član 6), da su obavezno osigurana lica, prema ovom zakonu, pored ostalih, lica koja obavljaju poljoprivrednu djelatnost kao nosioci komercijalnog porodičnog poljoprivrednog gazdinstva i lica koja obavljaju poljoprivrednu djelatnost kao nosioci nekomercijalnog porodičnog poljoprivrednog gazdinstva (član 10. stav 1. tač. 7. i 8), da se osiguranicima, u smislu ovog zakona, smatraju, između ostalog, i lica starija od 65 godina života, ukoliko ne ispunjavaju uslove za sticanje osiguranja iz člana 10. ovog zakona, ili ukoliko prava iz obaveznog zdravstvenog osiguranja ne ostvaruju kao članovi porodice osiguranika (član 10a tačka 3), te da se osiguranim zemljoradnikom smatra lice koje se bavi poljoprivrednom djelatnošću kao jedinim glavnim zanimanjem, ako po osnovu obavljanja te djelatnosti ostvaruje sredstva za život i pod uslovom da nije osiguran po drugom osnovu (član 13).\nImajući u vidu izloženo Sud je ocijenio da propisivanjem iz osporenog člana 5. tač. 1. i 2. Zakona o doprinosima nisu narušene garancije iz člana 37. stav 3. Ustava, na koji se ukazuje u inicijativi. Naime, Sud smatra da je u okviru ustavnog ovlašćenja zakonodavca da uredi sva temeljna pitanja koja se odnose na plaćanje obaveznih doprinosa za finansiranje zdravstvenog osiguranja, pa tako i da definiše obveznike ovog doprinosa. Način na koji su osporenim zakonskim normama određeni obveznici doprinosa za zdravstveno osiguranje koji obavljaju poljoprivrednu djelatnost, po ocjeni Suda, ne dovodi do povrede ustavne garancije o pravu starih lica na zdravstvenu zaštitu iz javnih prihoda. Naime, član 5. tač. 1. i 2. predmetnog zakona odnosi se na lica koja obavljaju poljoprivrednu djelatnost i upisana su u Registar poljoprivrednih gazdinstava, iz čega proizlazi da se obaveza plaćanja doprinosa za zdravstveno osiguranje ove kategorije lica vezuje za njihov status, a ne za godine života. S druge strane, Sud smatra da se odredba člana 37. stav 3. Ustava, bez dileme, odnosi prevashodno na subjekte koji se nalaze u specifičnom i vrlo osjetljivom zdravstveno-socijalnom položaju, zbog čega im se garantuje zdravstvena zaštita iz javnih prihoda. Imajući u vidu ovu činjenicu Sud je ocijenio da se adresati osporene zakonske norme ne mogu podvesti pod ustavne garancije iz člana 37. stav 3, jer se radi o licima koji obavljaju poljoprivrednu djelatnost i na taj način ostvaruju sredstva za život, te su po tom osnovu obveznici obaveznog osiguranja, iz čega proizlazi i obaveza plaćanja zakonom propisanih doprinosa za zdravstveno osiguranje, bez obzira na njihove godine života.\nZakonodavac je, dakle, u konkretnom slučaju, u okviru Ustavom utvrđenih ovlašćenja, a shodno svojoj cjelishodnoj procjeni i utvrđenoj politici u uređivanju predmetne zakonske materije, osporenim normama Zakona o doprinosima uredio pitanje plaćanja doprinosa za zdravstveno osiguranje lica koja su osigurana po osnovu obavljanja poljoprivredne djelatnosti kao nosioci komercijalnog ili nekomercijalnog porodičnog poljoprivrednog gazdinstva. Ovakvim propisivanjem, iz naprijed navedenih razloga, nije doveden u pitanje princip iz člana 37. stav 3. Ustava, koji starim licima, pored ostalih, garantuje zdravstvenu zaštitu iz javnih prihoda.\nS obzirom na to da je u toku prethodnog postupka pravno stanje potpuno utvrđeno i prikupljeni podaci pružaju pouzdan osnov za odlučivanje, Sud je, na osnovu člana 40. stav 5. Zakona o Ustavnom sudu Republike Srpske, o ustavnosti osporeniog člana 5. tač. 1. i 2. Zakona o doprinosima odlučio bez donošenja rješenja o pokretanju postupka.


(Objavljen u "Sl. glasniku RS", br. 73 od 12. oktobra 2010, 57/11, 93/12)\nOvim zakonom uređuju se uslovi kojima se omogućava da se vazdušni saobraćaj u Republici Srbiji odvija bezbedno i obezbeđeno.\nVazduhoplovi na koje se primenjuje ovaj zakon\nOvaj zakon primenjuje se na vazduhoplove dok su na teritoriji Republike Srbije, izuzev kad je drukčije predviđeno potvrđenim međunarodnim ugovorom, a na vojne vazduhoplove i vojni deo mešovitog aerodroma samo kad je ovim zakonom izričito predviđeno.\nNa civilne vazduhoplove koji su registrovani u Republici Srbiji, a koji se nalaze izvan teritorije Republike Srbije, ovaj zakon primenjuje se samo ako to nije suprotno propisima države na čijoj se teritoriji vazduhoplovi nalaze ili potvrđenom međunarodnom ugovoru.\n1) aerodromska infrastruktura je osnovna fizička, logička, tehnološka i informaciono-komunikaciona struktura koja obuhvata manevarske površine, platforme, saobraćajnice, objekte, instalacije, sisteme i opremu;\n2) vazduhoplov je svaka naprava sa posadom koja leti ili se održava u atmosferi usled reakcije vazduha, osim reakcije vazduha koji se odbija od površine zemlje;\n3) vazduhoplovni proizvod čine vazduhoplov, motor i elisa;\n5) događaj označava operativni prekid, kvar, grešku ili drugo nepravilno stanje koje utiče ili je moglo da utiče na bezbednost leta, ali koje nije dovelo do udesa ili ozbiljne nezgode;\n6) zabranjena zona je određeni deo vazdušnog prostora iznad određene teritorije u kome je zabranjeno letenje;\n7) zona za letenje vojnih vazduhoplova je određeni deo vazdušnog prostora koji se koristi za potrebe letenja vojnih vazduhoplova (pilotažna zona, zona instrumentalnog letenja, zona grupnog letenja, zona brišućeg letenja i sl.);\n8) interoperabilnost je niz funkcionalnih, tehničkih i operativnih karakteristika sistema i sastavnih elemenata tehničkih sistema vazdušne plovidbe, kao i njihovih operativnih postupaka, u cilju bezbednog, neprekidnog i efikasnog rada;\n9) kalibraža iz vazduha je provera iz vazduha zemaljskih navigacionih i nadzornih sistema, vazduhoplovnih telekomunikacija i opreme za svetlosnu signalizaciju na aerodromima, u cilju da parametri navedenih sistema zadovoljavaju zahteve za eksploataciju i koja može biti periodična ili pred njihovo puštanje na korišćenje;\n10) korisnik vazdušnog prostora je civilni ili državni vazduhoplov koji leti u vazdušnom prostoru, kao i drugi korisnik koji zahteva upotrebu vazdušnog prostora;\n11) manevarska površina je deo aerodroma ili letilišta određen za poletanje i sletanje vazduhoplova i kretanje vazduhoplova u vezi sa poletanjem i sletanjem, isključujući platforme;\n12) međunarodna preporučena praksa je bilo koja specifikacija za fizičke karakteristike, konfiguraciju, opremu, performanse, osoblje ili procedure čija je jednoobrazna primena prihvaćena kao poželjna za bezbednost, redovnost ili efikasnost vazdušnog saobraćaja i koju država nastoji da ispuni, u skladu sa Konvencijom o međunarodnom civilnom vazduhoplovstvu, Čikago 1944;\n13) međunarodni standard je bilo koja specifikacija za fizičke karakteristike, konfiguraciju, opremu, performanse, osoblje ili procedure, čija je jednoobrazna primena prihvaćena kao neophodna za bezbednost ili redovnost vazdušnog saobraćaja i koju država mora da ispuni, u skladu sa Konvencijom o međunarodnom civilnom vazduhoplovstvu, Čikago 1944;\n14) meteorološka analiza je informacija nastala detaljnim proučavanjem stanja atmosfere iznad posebne oblasti, zasnovanog na aktuelnim osmatranjima;\n15) meteorološka prognoza je informacija o očekivanim meteorološkim uslovima za određeno vreme ili period i za određenu oblast ili deo vazdušnog prostora;\n16) meteorološki izveštaj je informacija o osmotrenim meteorološkim uslovima koji se odnose na određeno vreme i lokaciju;\n17) nezgoda vazduhoplova je događaj povezan sa korišćenjem vazduhoplova koji nije udes, a koji utiče ili bi mogao da utiče na bezbednost korišćenja vazduhoplova;\n18) oblast informisanja vazduhoplova u letu je vazdušni prostor određenih dimenzija u kojem se pružaju usluge informisanja vazduhoplova u letu i uzbunjivanja;\n19) opasna zona je deo vazdušnog prostora u kome je letenje vazduhoplova ograničeno zato što se na određeno vreme odvijaju aktivnosti opasne po letenje vazduhoplova;\n20) operativni vazdušni saobraćaj su letovi državnih vazduhoplova koji se ne obavljaju u skladu sa pravilima i procedurama Međunarodne organizacije civilnog vazduhoplovstva već prema pravilima i procedurama koje su propisali nadležni organi;\n21) opšti vazdušni saobraćaj su svi letovi vazduhoplova, kao i letovi državnih vazduhoplova, koji se obavljaju u skladu sa pravilima i procedurama Međunarodne organizacije civilnog vazduhoplovstva;\n22) parking pozicija je deo platforme ili posebna površina na aerodromu koja je namenjena za parkiranje vazduhoplova;\n23) platforma je deo aerodroma određen za prihvat i otpremu vazduhoplova, putnika i stvari, snabdevanje vazduhoplova gorivom i mazivom i parkiranje, boravak i održavanje vazduhoplova;\n24) poletno-sletna staza je površina na zemlji, vodi ili objektu namenjena za poletanje i sletanje vazduhoplova;\n25) prekogranična zona je struktura vazdušnog prostora koja se prostire preko državnih granica i/ili granica oblasti informisanja u letu;\n26) privremeno izdvojeni deo vazdušnog prostora je deo vazdušnog prostora koji je izdvojen na određeno vreme na zahtev određenog korisnika radi njegovog isključivog korišćenja od strane tog korisnika;\n27) privremeno rezervisani deo vazdušnog prostora je deo vazdušnog prostora privremeno rezervisan za određenog korisnika, ali može biti dostupan i drugim korisnicima, po odobrenju jedinice kontrole letenja;\n28) rizik je kombinacija verovatnoće ili učestalosti ponavljanja određene opasnosti i ozbiljnost posledice koju ta opasnost može da izazove;\n29) rulna staza je određena površina na aerodromu namenjena za kretanje vazduhoplova između parking pozicija i poletno-sletne staze;\n30) ruta vazdušnog saobraćaja je vazdušni put, savetodavna ruta, kontrolisana ili nekontrolisana ruta, ruta u dolasku ili odlasku sa aerodroma, uspostavljena prvenstveno radi usmeravanja tokova saobraćaja u svrhu pružanja usluga u vazdušnom saobraćaju, a definiše se kriterijumima rute koji uključuju oznaku, smer u odnosu na značajnu tačku, udaljenost između značajnih tačaka, obavezu izveštavanja o poziciji i minimalne bezbedne visine na ruti;\n31) tehnički sistemi vazdušne plovidbe su skup sastavnih elemenata na vazduhoplovu i na zemlji, kao i satelitskih uređaja koji omogućavaju pružanje usluga u vazdušnoj plovidbi tokom svih faza operacija vazduhoplova;\n32) transferni putnik je putnik koji je doputovao vazduhoplovom do aerodroma i u roku od 24 časa sa istog aerodroma nastavlja putovanje vazduhoplovom istog ili drugog prevozioca pri čemu menja broj leta;\n33) uslovna ruta je ruta vazdušnog saobraćaja, ili njen deo, koja nema stalni karakter i može da se planira i koristi pod propisanim uslovima;\n34) uslovno zabranjena zona je deo vazdušnog prostora u kome se na određeno vreme letenje vazduhoplova ograničava i odvija prema unapred određenim uslovima;\n35) funkcionalni sistem je kombinacija opreme, procedura i ljudskih resursa koji su organizovani u celinu radi obavljanja određene delatnosti;\n36) helidrom je aerodrom ili određena površina na zemlji ili objektu namenjena u potpunosti ili delimično za dolaske, odlaske i kretanje


Bajdenova administracija će goniti sve napadače na Kongres - BIGportal.ba\nBajdenova administracija će goniti sve napadače na Kongres\n“Administracija predsednika SAD Džoa Bajdena će goniti sve učesnike napada na američki Kongres 6. januara 2021.godine kakav god da im je status.”\nOvo je izjavio američki ministar pravde Merik Garland.\nNjegovo ministarstvo se obavezuje da će svi napadači od 6. januara, bez obzira na njihov status, polagati račune pred pravdom, bilo da su bili prisutni na taj dan ili da su krivično odgovorni za napad na demokratiju, rekao je Garlnad u govoru datom uoči prve godišnjice tog napada.\nOn je dodao da će slediti činjenice gde god da vode.\nBivšeg republikanskog predsednika Donalda Trampa optužuju njegovi kritičari da je podstakao svoje pristalice da napadnu Kongres.\nMinistar nije pomenuo Trampa niti je ukazao da li je bivši američki predsednik predemt sudske istrage.\nParlamentarna komisija sastavaljena uglavnom od demokratskih poslanika pokušava da utvrdi da li je Donald Tramp ohrabrivao ili koordinisao nasilje svojih pristalica protiv zgrade Kongresa, i policajaca koji su je štitili.\nPet policajaca i jedna demonstrantkinja stradali za vreme tog napada, a 140 policajaca bilo je povređeno.\nGarland je pozvao na strpljenje naspram najveće istrage u istoriji tog minstarastva sa više od 725 ljudi optuženih do sada i to u vreme pandemije korona virusa.\nOn je dao uveravanja da će pravda biti nepristrasna.\nOn je takođe osudio neosnovane navode Donalda Trampa oko pronevera tokom izbora od 3. novembra 2020. godine.\n“Te optužbe, koje su podrile poverenje stanovništva u legitimitet naših izbora, osporile su više puta snaga bezbednosti i obaveštajne agencije sadašnje i prethodne administracije, kao svaki sud, državni ili savezni koji ih je razmatrao”, rekao je ministar.\nOn je rekao da su mirni izrazi mišljenja i ideologije, koliko god ona ekstremna bila, zaštićene prvim amandmanom Ustava ali ne i upućivanje ilegalnih pretnji, činjenje zla ili ubijanje nekoga.


» Edina Svoren dobitnica evropske nagrade za književnost gost EU info centra\nPrvog dana Međunarodnog sajma knjiga na štandu EU predstavljena je knjiga Edine Svoren jednog od lauerata nagrade EU za književnost za 2015 godinu. Na debati “Kako književnost i kultura povezuju ljude i promovišu evropske vrednosti” pored Svoren govorili su i članovi žirija Evropske nagrade za književnost iz Srbije Mihajlo Pantić i Vladislava Gordić Petković.\nEdina Svoren, mađarska književnica, ovu nagradu je dobila za zbirku priča “Nema nikoga, niti će biti”. Kritičari su za priče Edine Svoren rekli kako su “pune nonšalantnog humora, ali istovremeno umeju i da zabole dok Edina do detalja otkriva dramu međuljudskih odnosa”.\n“Srećna sam što sam dobila puno nagrada ali ono što je posebno u evropskoj nagradi je i mogućnost da se moja knjiga prevede”, rekla je Edina i prisutnima pročitala jednu od priča koja je prevedena na srpski.\nGovoreći o važnosti evropske nagrade za književnost Mihajlo Pantić je objasnio zašto je ona neophodna. “Knjizevnost je najdublja sfera ljudskog uma. Ova nagrada ide dva ili tri koraka ispred političke prakse, čini nešto što je natpolitično. Ona u istu ravan donosi ono što je svako od nas pojedinačno, što svaki od tih jezika nezavisno od širine radijacijskog prostora i od broja govornika čini jednako pravnim u estetskom smislu” rekao je Pantić i ukazao da će se pisci koji tu nagradu dobijaju “tek u budućnosti ostvariti kao velika imena”.\nVladislava Gordić Petković je rekla da u prozi Edine Svoren “možemo da prepoznamo velike madjarske pisce”.\nEdina Svoren je gošća Delegacije EU i EU info centra na ovogodišnjem Sajmu knjiga.


Zašto su bezbedna parking mesta od vitalnog značaja za evropsku ekonomiju? - Pluton Logistics\n16/09/2019 marko\tIRU, IRU KONGRES 2020, IRU Logistics & Innovation Forum, IRU London, kamioni bezbedan parking, nedostatak vozača kamiona, parking u Evropi, žene vozači kamiona\nNemoguće je preceniti značaj drumskog transporta. U EU, industrija drumskog transporta zadužena je za oko tri četvrtine unutrašnjeg transporta, apružajući usluge bezbednog i efikasnog transporta robe ona predstavlja i okosnicu evropske ekonomije.\nMeđutim, iako vozači komercijalnih kamiona nesumnjivo obavljaju poslove koji su od vitalnog značaja za naše društvo i ekonomiju, neki od uslova s kojima se svakodnevno susreću na putu doprinose sve većem manjku kvalifikovanih vozača. Taj manjak nanosi štetu industriji – i danas a i njenim izgledima za budućnost.\nJedan poseban problem jeste nedovoljan broj parking mesta za vozače i odmarališta širom kontinenta. Evropa trenutno raspolaže sa samo 300.000 parking mesta, uprkos potražnji za mestima za parkiranje preko noći koja se nanoćkreće do oko 400.000 parking mesta za teška teretna vozila.\nOvaj manjak je toliko ozbiljan da podaci IRU pokazuju da većina vozača (83%) i prevoznika (86%) navodi da ne postoji dovoljan broj sigurnih i bezbednih parkingmesta za kamione (SSTPA – Safe and Secure Truck Parking Areas) u EU.\nKao rezultat toga, Evropska federacija transportnih radnika (ETF) i IRU pozivaju na stvaranje 100.000 dodatnih parking mesta širom Evrope. Ovo je presudni prvi korak u obezbeđivanju pristojnih i dostojanstvenih radnih uslova za vozače.\nZaštita radne snage\nManjak prostora za odmor nažalost nije jedini problem. Postojećim parkinzima je očajnički potrebna rekonstrukcija jer samo mali deo raspoloživih prostora pruža osnovne usluge i nivo zaštite.\nMnogi objekati pružaju vozačima jednostavno nedovoljan nivo udobnosti. IRU se pridružio evropskom SSTPA projektu koji pokazuje da u Evropi postoji samo 50 parking mesta koji ispunjavaju SSTPA standarde. U nekim zemljama i na određenim saobraćajnim koridorima vozači se ne mogu osloniti na dostupnost sertifikovanih bezbednih parkinga.\nManjak sigurnih parking mesta doprinosi činjenici da je u Evropi jedan od četiri vozača bio žrtva nasilja ili napada. Takođe, 64 odsto od ionako malog broja žena vozača koje rade u industriji doživelo je nebezbedne situacije na parkingu preko noći.\nZato je pored rešavanja manjka prostora za odmor vozača od ključne važnosti i da se poboljšaju i sertifikuju i objekti na postojećim parking mestima. Ovo nije potrebno samo iz bezbednosnih razloga, već i ekonomskih, jer loši radni uslovi su jedan od glavnih faktora koji odvraćaju vozače od ove struke.\nBezbednosni rizici koji nastaju zbog nepostojanja SSTPA standarda odvraćaju mnoge potencijalne vozače kamiona od ove struke, posebno žene i mlađe osobe koje su očajnički potrebne da popune prazna radna mesta koja su nastala usred rastućeg manjka vozača.\nNeuspešno regrutovanje novih vozača\nPodaci IRU-a pokazuju da Evropa trenutno ima manjak vozača od oko 21 odsto, a očekuje se da će se ovaj problem pogoršati. Danas je u Evropi prosečna starost vozača kamiona 50 godina. U Nemačkoj se, na primer, očekuje da će se oko 20 odsto vozača kamiona i 55 odsto vozača autobusa penzionisati do 2027. godine, stvarajući manjak od oko 185.000 vozača. Isti je slučaj i sa Velikom Britanijom, koja je izašla iz Evropske unije takoreći uporedo sa procenama da će ova zemlja početi da gubi neverovatnih 50 vozača dnevno.\nVeliki deo izazova sa kojim se industrija suočava predstavlja manjak žena vozača, koje čine samo 2 odsto vozača kamiona u Evropi. Istraživanje o tome odakle se javio ovaj manjak vozača, koje je IRU sprovela ranije ove godine, otkrilo je da 80 odsto žena vozača smatra da su teški uslovi rada glavni razlog koji je doveo do ovog problema – a ovim je dokazano koliko značajan uticaj ima ovaj problem.\nAko se ovaj problem ne reši, manjak vozača imaće ozbiljne posledice na evropsku ekonomiju. Preduzeća će uskoro biti primorana da plaćaju više i da duže čekaju na isporuku robe.\nAko želimo da se uhvatimo u koštac sa ovom situacijom, moramo se pozabaviti pitanjem SSTPA-a. Iz tog razloga, IRU i ETF nedavno su se sastali sa komesarkom EU, Violetom Bulc, kako bi podelili svoje brige oko SSTPA-a i korektivnih mera koje je potrebno preduzeti.\nFinansiranje SSTPA-a kao prioritet\nIRU i ETF pozivaju sve države članice EU i evropske institucije da postave stvaranje, unapređivanje i finansiranje SSTPA-a kao prioritet. To znači usvajanje standarda parkiranja u EU i isporučivanje ambicioznog plana za implementaciju mreže SSTPA-a u Evropi.\nEvropska komisija je nedavno završila istraživanje o SSTPA-u, a IRU i ETF očekuju da će ono ostati prioritet i za novu komisiju.\nKomesarka Bulc je obećala da će dati prioritet sigurnom i bezbednom parkiranju u okviru Instrumenta za povezivanje Evrope (CEF), koji funkcioniše kao jedan od ključnih instrumenata za finansiranje transporta u Evropi. Optimistično gledano, biće većih investicija u narednih nekoliko godina.\nManjak vozača može se rešiti samo ako zainteresovane strane u sektoru drumskog transporta rade zajedno na otklanjanju problema u korenu, poput manjka SSTPA standarda. Rešavanje ovog bezbednosnog izazova nije samo ispravna odluka, već je i kritični korak u sprečavanju potencijalno razornog uticaja manjka vozača na preduzeća i ekonomiju.\nPiše: IRU generalni delegat za Brisel, Matthias Maedge\nIRU će februara 2021. godine u Londonu organizovati Logistics & Innovation Forum. Forumu će prisustvovati delegati transportnih preduzeća, pružaoca usluga i nacionalnih udruženja za transport iz cele Evrope kako bi razmenjivali znanja, međusobno se povezali i doneli nova rešenja povezana sa jednom od najvažnijih tema u drumskom transportu – bezbednosti. Učesnici će moći da se upoznaju sa inovativnim potencijalima koje nude nove tehnologije u ovoj oblasti, kao i da se informišu o najnovijim najboljim praksama.\n← Nova pravila za zimske gume u Nemačkoj\nU Unitrag Užice stiglo osam novih Renault tegljača →


NATO zabrinut prilivom oružja u Ukrajinu\nVojni konvoj u Ukrajini, 10. novembar 2014.\nVojni komandant NATO snaga, general Filip Bridlav upozorava da su stotine ruskih vojnika ostali u istočnoj Ukrajini pomažući separatistima.\nVojni komandant NATO snaga, general Filip Bridlav je danas u blizini Napulja izrazio zabrinutost povodom povećanja priliva oružja i vojnih zaliha separatistima koje podržava Rusija u istočnoj Ukrajini. Evropski posmatrači u regionu izveštavaju da su danas videli još jedan neobeleženi vojni konvoj u blizini Donjecka.\nBridlav je ukazao da je bar 250 do 300 ruskih vojnika ostalo unutar istočne Ukrajine pomažući separatistima. On je takodje rekao da je osam ruskih bataljona ostalo na ruskoj granici sa Ukrajinom i da Moskva prebacuje snage sposobne da koriste nuklearno oružje na Krim.\nTakodje danas ukrajinski vojni predstavnik Andrej Lisenko je rekao da, kako ih je nazvao "ruski plaćenici jačaju" redove pobunjenika u neposrednoj blizni "linije konfrontacije". Tim povodom je predata protestna nota ruskom Ministarstvu inostranih poslova.


“Pravda za Davida” i u Novom Sadu | TV KANAL 9 NOVI SAD\nNaslovna KOMŠIJE BIH “Pravda za Davida” i u Novom Sadu\n“Pravda za Davida” i u Novom Sadu\nVIDEO K9: Nekoliko stotina sugrađana prošetalo je gradom na skupu podrške pokretu "Pravda za Davida".\nSkupom u centru grada Novosađani su pružili podršku Banjalučanima nakon burnih dešavanja na Trgu Krajina 25. decembra i privođenja Davora Dragičevića, oca mladića Davida čije je ubistvo u glavnom gradu Republike Srpske pokrenulo lavinu protesta u regionu.\nGrađani su na skupu u našem gradu poručili da žele da se istraži i utvrdi ko je ubio Davida Dragičevića u martu ove godine, kao i da se prekine sa represijom policije nad roditeljima nastradalog mladića, kao i nad građanima Banjaluke koji ih podržavaju.\nUtvrđivanje činjenica i izvođenje odgovornih pred lice pravde, osim u Davidovom slučaju, tražili su i za slučaj mladića Dženana Memića koji je ubijen u Sarajevu u februara 2016. godine.\nGrađani su se okupili u četvrtak na Trgu republike odakle su uputili poruke vlastima Republike Srpske i članu Predsedništva BiH Miloradu Dodiku da prekinu, kako su naveli, sa opstrukcijom policijsko-tužilačke istrage i omoguće da se uhvate ubice.\nPotom su noseći transparente sa natpisima “Pravda za Davida” i “Pravda za Davida i Dženana”, prošetali kroz Zmaj Jovinu i ulicu Modene, do Bulevara Mihajla Pupina.\nOva protestna šetnja protekla je bez incidenata i prisustva policije, a podršku Banjaluci simboličnom akcijom srce za Davida, pružili su i građani Zagreba.\nPrethodni tekstJednaki među prvima, dodeljene nagrade Dr Zoran Đinđić Univerziteta u Novom Sadu\nSledeći tekstDoček Nove godine na Jelisejskim poljima uprkos najavljenom skupu Žutih prsluka


Zakon krši Džombić, a ne prosvjetari - Istinomjer\nPredsjednik Vlade RS Aleksandar Džombić rekao je da će svi oni direktori škola koji sutra ne organizuju minimum procesa rada biti razriješeni dužnosti.On je poslije današnje sjednice Vlade RS rekao da se zakon mora poštovati, a da je danas 20 odsto škola prekršilo zakon, čime su ugrožena prava djece, prenosi “Glas Srpske”.\nPrema Članu 2. Zakona o Štrajku RS radnici mogu slobodno da odlučuju o učešću u štrajku te da poslodavac ne može spriječiti radnike da u njemu učestvuju niti smije upotrebljavati prijetnje i prinude radi okončanja štrajka. Kako je Vlada RS odnosno Ministarstvo prosvjete RS zvanično poslodavac direktorima škola u tom entitetu, očito je da je upućivanjem prijetnji Zakon prekršio niko drugi nego premijer Vlade RS Aleksandar Džombić.\nSa druge strane, u istom Zakonu, u članu 11. se navode i javne djelatnosti koje su obavezne ispoštovati minimum procesa rada „koji obezbjeđuje sigurnost ljudi i imovine ili je nezamjenljiv uslov života i rada građana.“ Među deset djelatnosti koje Zakon pominje nigdje nema obrazovanja, stoga i konstatacija o kršenju zakona koju je iznio Aleksandar Džombić nije istinita.\nPremijer se u prijetnji koju je u ponedjeljak izrekao u javnosti poziva na Uredbu Vlade RS o obaveznom minimumu procesa rada u obrazovanju, no ako uzmemo u obzir da je ona usvojena nakon što su prosvjetari, ali i ostali javni djelatnici u RS, najavili štrajk zbog smanjenja plata od 10%, opravdano je i pitanje njene zakonitosti koje je postavila predsjednica Saveza sindikata RS Ranka Mišić.\nNaime, Savez sindikata RS najavio je štrajk zbog smanjenja plata od 10% u javnim djelatnostima RS koje je predviđeno u nedavno usvojenom dokumentu Ekonomske politike za 2013. godinu. Nakon što je štrajk najavljen od strane prosvjetara, Vlada RS je usvojila spornu Uredbu kojom se određuje minimum rada.\nIako se s pravom može govoriti o njenoj zakonitosti Sindikati su najavili da će je poštovati, ali se sa druge strane može isto tako reći da je gore navedena izjava premijera Džombića neistinita.


Prijave za StartIN 2.0 zvanično otvorene | PC Press\n25. februar 2020. 24. februar 2020. PC Press\nInCentar je prepoznao značaj koji ovaj projekat ima kada je podsticaj mladih ljudi koji tek ulaze u svet preduzetništva u pitanju, tako da smo obezbedili dve stipendije za timove koji dolaze sa fakulteta ili imaju bar jednog člana koji je na studijama. Nakon što je prva generacija od pet timova uspešno završila svoje inicijalno startap putovanje, StartIN je prepoznat kao jedan od visoko kvalitetnih program za razvoj tehnoloških startapova.\n“StartIN program nam je omogućio da definišemo i detaljnije razradimo sve zadatke pri osnivanju i razvoju jednog startup-a. Zahvaljujući dobijenom znanju iz biznisa, finansija, marketinga i mnogih drugih oblasti, sada smo na uspešnom putu ka lansiranju našeg proizvoda”, AlgiOx tim prve generacije koji je razvio proizvod za prečišćavanje vazduha koji koristi alge umesto konvencionalnih filtera. Programska direktorka InCentra, Ana Milićević istakla je da je posebnost ovog programa to što timovi i po završetku imaju podršku naredna tri meseca i ostaju “zaraženi” startap načinom razmišljanja i odnosom prema realnosti kreiranja biznisa postaju deo startap zajednice.\nTagovi: InCentar, mladi preduzetnici, preduzetnici, preduzetnik, startap, StartIn 2.0\n← Poslovi novih vremena: Budućnost humanog rada\nZavisnost od mobilnog telefona fizički menja strukturu mozga →


Uspešno realizovana akcija “Doniraj obrok”\nJul 16, 2020 Posted By: jciadmin Novosti No comments yet\nHumanitarna akcija “Doniraj obrok” realizovana je sa ciljem da pomogne pojedincima i porodicama iz osetljivih grupa, koji su bili dodatno pogođeni posledicama uvođenja vanrednog stanja, kao i zaposlenima u ugostiteljstvu, koje zbog smanjenog prometa poslodavci nisu uvek u prilici da zadrže na poslu. JCI Beograd je realizovao akciju u kojoj su pojedinci, kompanije i...\nSvetski dan čišćenja – 21. septembar\nSeptembar 14, 2019 Posted By: jciadmin Novosti No comments yet\nŠirom planete 21. septembra biće obeležen Svetski dan čišćenja (World Cleanup Day), povodom kog će i u Srbiji biti organizovano više akcija. U Beogradu, volontersku akciju čišćenja Keja oslobođenja organizuje JCI Beograd uz podršku Trash Hero Beograd. Akcija će se održati u subotu, 21. Septembra u 10 h. Mesto okupljanja...\nPeti humanitarni turnir “Na putu za Petnicu”\nMaj 1, 2019 Posted By: jciadmin Novosti No comments yet\nJCI Beograd po peti put organizuje humanitarni turnir u amaterskom basketu “ Na putu za Petnicu”. Iz godine u godinu smo rasli, uz podršku društveno odgovornih kompanija i pojedinaca. Ove godine turnir je podržao i Mikser, te se vidimo na Dorćolu 26.maja, u vreme Mikser festivala. Naš domaćin je Prva...\nČetvrti humanitarni turnir u basketu “Na putu za Petnicu”\nDecembar 4, 2018 Posted By: jciadmin Novosti No comments yet\nJCI Beograd je 21. Oktobra organizovao po četvrti put humanitarni turnir u basketu “Na putu za Petnicu”. Ove godine prikupili smo 100.000 dinara koje ćemo uputiti Istraživačkoj stanici zarad opremanja laboratorije koja je neophodna za dalji razvoj naših genijalnih polaznika. JCI Beograd se zahvaljuje svim učesnicima koji su doprineli uspešnom...\nOtvorene prijave za prvi globalni Dizajnaton u Beogradu!\nOktobar 16, 2018 Posted By: jciadmin Novosti No comments yet\nJCI Beograd će kao partner ućestvovati u prvom dizajnatonu 3. novembra u Beogradu! U subotu, 3. novembra, od 10 do 17 sati, u prostorijama Impact Hub-a (Makedonska 21) deca uzrasta od 9 do 16 godina, pomoću novih tehnologija, dizajniraće kreativna ekološka rešenja na temu „Život na Zemlji“, koja predstavlja petnaesti...\nHumanitarni turnir “Na putu za Petnicu”\nOktobar 3, 2018 Posted By: jciadmin Novosti No comments yet\nJCI Beograd organizuje četvrti po redu humanitarni turnir u basketu 3 na 3 “Na putu za Petnicu” kako bismo prikupili sredstva za kupovinu laboratorijske opreme za Istraživačku stanicu Petnica. U osnovnim i srednjim školama postoji zavidan broj učenika koji imaju ambiciju da pohađaju obrazovne programe Istraživačke stanice Petnica, a da...\nJCI Beograd prima nove članove\nAvgust 27, 2018 Posted By: jciadmin Novosti Beograd No comments yet\nJCI je međunarodna organizacija koja inspiriše mlade ljude između 18 i 40 godina, da postanu odgovorniji prema svojoj sredini i svojim aktivizmom učine okruženje boljim. JCI osnažuje mlade ljude da svojim aktivnim učešćem pokrenu pozitivne promene u sebi i svetu oko njih. Ako želite: da radite na ličnom razvoju da...\nU susret Svetskom danu čišćenja – akcija čišćenja na Adi Ciganliji\nJun 4, 2018 Posted By: jciadmin Novosti No comments yet\nŽeleli bismo još jednom da se zahvalimo svima na učešću u akciji čišćenja 2. juna na Adi Ciganliji! Hvala vam na pozitivnoj energiji, dobrom druženju i sakupljenom otpadu #worldcleanupday2018 #svetskidanciscenja #danciscenja #jciserbia#letsdoitserbia #rotaractmetropolitan #trashherobeograd #ekostarpak#volonters\nOdržana redovna skupština članova JCI Beograd\nJun 4, 2018 Posted By: jciadmin Novosti Image No comments yet\nNa ovoj skupštini proglašeni su novi punopravni članovi lokalne komore Beograd. Takođe, predstavljen je izveštaj o radu upravnog odbora.


Ruski sudovi će tražiti izručenje osoba odgovornih za rušenje ruskih spomenika u inostranstvu | WebTribune\nHome U FOKUSU Ruski sudovi će tražiti izručenje osoba odgovornih za rušenje ruskih spomenika u inostranstvu\nRuski list Izvestia je objavio sadržaj novog nacrta zakona kog je u proceduru uputilo rusko ministarstvo odbrane, koji predviđa kazne za uništavanje spomenika „značajnim događajima i osobama iz ruske istorije“.\nIako zakon predviđa sankcionisanje uništenja i poziva na uništenje svih takvih spomenika, jasno je da se najviše odnosi na dela vandalizma protiv spomenika posvećenom Crvenoj armiji i borbi protiv nemačkih agresora u Drugom svetskom ratu.\nMinistarstvo odbrane Rusije predložilo je stvaranje registra stranaca koji su odgovorni za skrnavljenje i uništavanje spomenika vezanih za “značajne istorijske događaje”. Zakon predlaže da takvim osobama ne bi trebalo dopustiti ulazak u Rusiju.\nProjekat, koji je pripremilo ministarstvo, odnosi se na akcije “ljudi koji su uključeni u uništavanje, oštećenje ili skrnavljenje spomenika poznatih ruskih vojnih komandanata i spomenika značajnim istorijskim događajima”. U dokumentu se predlaže stvaranje registra stranaca povezanih sa pokušajima uništavanja ruskih spomenika u inostranstvu.\nPrema časopisu Izvestia, ne radi se samo o počiniteljima, koje je obično teško pronaći, nego i ljudima koji pozivaju na takve aktivnosti, kao i o političarima i funkcionerima koji podržavaju dela vandalizma. Kao što možete videti na video snimku na dnu teksta, takvih političara i javnih ličnosti je najviše u Poljskoj, Ukrajini, baltičkim i drugim zemljama istočne Evrope. Svima je zajedničko da oslobođenje od nacističke Nemačke smatraju okupacijom i gotovo istim zločinom kakav je prethodno počinio Hitlerov Vermaht.\nNacrt predviđa mogućnost finansijskih sankcija, odnosno zamrzavanje finansijske i sve ostale imovine osoba u Rusiji. Izvestia u ovom kontekstu skreće pažnju na građane Ukrajine koji posluju u Rusiji i imaju ruske pasoše.\nNovine spominju i spomenike u Austriji, kao što je spomenik sovjetskim vojnicima na trgu Švarcenberg u Beču, kao i spomenik u Javoru u Poljskoj, koji je oskvrnavljen u aprilu.\nBivši zamenik ruskog ministra spoljnih poslova, Sergej Ordžonikidze, izjavio je za ruski list Izvestia kako je dokument koji je predložilo ministarstvo “ozbiljan signal za sve potencijalne vandale u Ukrajini , baltičkim zemljama i istočnoj Evropi”.\nMinistarstvo odbrane takođe predlaže da u kazneni zakon uđe odredba o “uništavanju ili vređanju simbola vojne slave Rusije”. To uključuje, na primer, ratna groblja i druga mesta gde su sahranjeni ljudi koji su poginuli tokom odbrane domovine, spomenike i znakove sećanja na ratna mesta i predmete posvećene istaknutim vojnim komandantima i istorijskim datumima. U predloženom popisu takvih objekata spomenuto je da se “radi o objektima koji se nalaze u inostranstvu i Ruskoj Federaciji”.\nTrenutno su u Rusiji pod državnom zaštitom objekti navedeni u državnom popisu spomenika istorije i kulture, objekti kulturne baštine, prirodni kompleksi i spomenici kulture. Za nanošenje štete ili uništenje tih spomenika u Rusiji je predviđena kazna zatvora do tri godine, a u slučaju predmeta posebne vrednosti do šest godina.\nNovi zakon koji je predložilo uticajno ministarstvo na čelu sa generalom Sergejem Šojguom će verovatno biti usvojen u ovom ili blago izmenjenom obliku. Malo je verovatno da će on uticati na diskurs poljskih, ukrajinskih, baltičkih i drugih revizionista, ali zabrana ulaska u Rusku Federaciju i zamrzavanje i oduzimanje finansijske i sve druge imovine počinitelja i inicijatora dela vandalizma su jasna poruka da takvim osobama nema mesta u modernoj Rusiji.


Web stranica Vlade TK - Postovani, zanima me da li moram polagati strucni ispit za rad u srednjim skolama, ako sam zavrsio master studij (ekonomski) po bolonjskom procesu. Znam da moram poloziti grupu pedagoskih predmeta, ali za strucni nisam siguran pa Vas molim za odgovor.\nPrema važećoj Uredbi svi su obavezni polagati stručni ispit za rad u obrazovanju, i nema oslobađanja od polaganja ispita. Obzirom da ove aktivnosti vodi Pedagoški zavod, za više informacija potrebno je obratiti se na njihovu adresu.\nhttp://pztz.ba/ ili preciznije http://pztz.ba/Page.aspx?id1=47 Pedagoški zavod Tuzlanskog kantona, Bosne Srebrene 119, Tuzla 75000, Bosna i Hercegovina


Srpska napredna stranka blizu je dogovora sa socijalistima, jer se „SPS pokazao kao dobar i ne previše zahtevan partner na lokalu“, saznaje „Blic“.\nPored SNS i SVM, koji su već odavno najavili da će činiti novu vlast u Vojvodini, u Pokrajinsku vladu ući će i socijalisti, saznaje „Blic“ u vrhu pokrajinskog odbora SNS. Kako saznajemo, LSV Nenada Čanka definitivno je ispala iz kombinacije za ulazak u pokrajinsku vlast. Prema našim saznanjima, sve je izvesnije i da će novi pokrajinski premijer biti Igor Mirović, kako je „Blic“ već najavio.\n- Pregovori sa LSV trajali su kratko i nisu uspeli zbog njihovih prevelikih zahteva. Sa druge strane, socijalisti u koalicijama na opštinskom nivou u Vojvodini nisu bili previše zahtevni - kaže naš izvor iz vrha vojvođanskog SNS. On tvrdi da se i dalje čeka „amin“ iz Beograda za ovakvu koaliciju.\nUkoliko se dogovor SNS, SPS i SVM ostvari, nova vlast bi imala apsolutnu većinu u Skupštini Vojvodine. Ova koalicija tako bi imala 81 (SNS 63, SPS 12, SVM 6) od ukupno 120 poslaničkih mesta.\nMeđutim, novi sastav vladajuće koalicije neće biti verifikovan na sutrašnjoj konstitutivnoj sednici, kada će biti izabran samo predsednik Skupštine, Ištvan Pastor iz SVM. Lider SVM potvrdio je pisanje „Blica“ da će nastaviti da bude na funkciji predsednika vojvođanskog parlamenta i kazao da na sednici „ne očekuje nikakve trzavice“.\n- Manje-više je sve gotovo što se konstituisanja Skupštine Vojvodine tiče. Poveren mi je novi mandat, a najveća poslanička grupa, SNS, daće dva potpredsednika. Verifikovaćemo mandate i eventualno oformiti Odbor za administrativna pitanja - kazao je Pastor uz napomenu da razgovori oko formiranja Pokrajinske Vlade još nisu gotovi i da očekuje da će ona biti formirana sredinom juna.


Crveni krst obaveštava građane o terminima vakcinacije - YU ECO RTV\nNaslovna / Društvo / Crveni krst obaveštava građane o terminima vakcinacije\nCrveni krst obaveštava građane o terminima vakcinacije\nGoran 5 марта, 2021\tDruštvo Napiši komentar 53 Pregledi\nU ovu aktivnost uključeno je ukupno 12 volontera Crvenog krsta, među kojima je i Aleksandra Petrić. Kako kaže, dežurstva prave na nedeljnom nivou, a koordinatori su ih uputili na koji način da se predstave građanima, kako da ih obaveste o terminu, a isto tako, ukoliko neko od njih ima dodatna pitanja, kome da ih upute.\nOva aktivnost Crvenog krsta realizuje se u okviru Programa pripreme za delovanje i odgovor na nesreće po osnovu javnih ovlašćenja. Pored volonetra, angažovan je i veći broj profesionalaca ove organizacije, kako bi se što efikasnije pomoglo vakcinalnom punktu u našem gradu, rekla je Dijana Gabrić iz Crvenog krsta.\nIz Crvenog krsta poručuju da će call centar raditi dokle god postoji potreba, odnosno, sve dok traje imunizacija, kako naši sugrađani, a posebno stariji, ne bi propustili svoj termin za vakcinaciju ili revakcinaciju.\nPrethodna Naredni protivnik fudbalera „TSC-a“ je niški „Radnički“\nSledeća Potpisan Protokol o saradnji Grada Subotice i Matice srpske


Vesti online / Scena / Šoubiznis / Emina Jahović: Deca su prevazišla Mustafin i moj razvod\n- Posle razvoda sinovi ostaju kod mene. Deca su prevazišla Mustafin i moj razvod - rekla je lepa pevačica za medije.\n- U medijima sam uvek bila Jahović, čim se završi proces razvoda tako će biti i u svim dokumentima - zaključila je Emina medijima.\n- Dragi moji fanovi, svi koji me podržavate i volite u ovim teškim trenucima... Želim da vam kažem da sve spekulacije na temu mene, odlaska u Novi Pazar i života tamo, nisu istinite i nisu tačne. Svoj život, kao i pre, nastaviću ovde, baš u Istanbulu, zbog školovanja svoje dece i zbog života na koji sam navikla, a u Beograd i Novi Pazar ići ću isključivo iz privatnih i, naravno, poslovnih razloga - rekla je Emina na svom storiju na Instagramu.


Press Online :: Društvo :: Skandal u Leskovcu: Gledali porno sajtove, slede kazne / print=true\nLeskovac -- Gradonačelnik Leskovca Goran Cvetanović izjavio je da su neki opštinski činovnici tokom radnog vremena gledali porno i modne sajtove.\nOni su gledali i utakmice i filmove i sve vreme bili na društvenim mrežama, iako je to pisanom naredbom zabranio još pre šest godina.\n"Činjenica je da među zaposlenima ima onih koji svoje radno vreme koriste da bi igrali igrice, posećuju društvene mreže, sajtove za trgovinu, žutu štampu, video sadržaj, sajtove za modu, negu lica i tela, za prodaju odeće i obuće, gledali su se filmovi i utakmice u radno vreme, i što je najgore - i pornografija", rekao je gradonačelnik.\n"Vidim da se izuzetno razumeju u kompjutere, u IT, zato im preporučujem da napuste lokalnu samoupravu. Nama neradnici ne trebaju. Ima ove nove fabrike što se otvaraju gde je velika mogućnost za njihov potencijal.\nZahvalio bih im se na dosadašnjem radu i trudu. Ubuduće neka rade neke pametnije poslove", rekao je gradonačelnik Leskovca.\n"Prvi koga sam pohvalio je član DS. Rekao sam: Odite i zahvalite mu u moje lično ime i kažite mu da takvi ljudi treba da napreduju u karijeri zato što se vidi da čovek radi stručno i da je posvećen poslu", rekao je gradonačelnik Leskovca.\nInače, tokom kontrole proveravana je istorija instaliranih veb pregledača, pruzetih sadržaja sa interneta, pristup društvenim mrežama, provera sadržaja na hard disku računara itd.


Region kao zajednički turistički proizvod - Daljine.rs\nRegionalno povezivanje neophodno je da bi ovaj deo Evrope bio atraktivan za turiste sa prekomorskih tržišta, a jedan od načina da se njihov dolazak podstakne je formiranje zajedničkog turističkog proizvoda i međusobna saradnja, rečeno je na konferenciji „Pretvorimo region u atraktivnu turističku destinaciju“.\nMaja Stošković, direktorka Sektora usluga u Privrednoj komori Srbije podsetila je da Srbija postaje sve traženija destinacija na svetskoj turističkoj mapi i da se približava broju od 3,5 miliona turista godišnje, da broj domaćih i stranih gostiju raste u kontinuitetu i da je obaveza svih da kvalitetom i uslugama ovu granu unaprede.\n„Sigurna sam da će se region pretvoriti u atraktivnu turističku destinaciju veći broj turista i veću prepoznatljivost. Ideja o kreiranju zajedničke turističke ponude je da je turizam prepoznat kao važan element regionalne saradnje, a turistički proizvod koji sve zemlje u regionu imaju da ponude je šire i jače od ponude jedne zemlje“, rekla je Stošković. Ona je podsetila da je pre dve godine Srbija napravila prvi korak u povezivanju, i to sa Crnom Gorom i Makedonijom i da će se i dalje raditi na tome.\nDirektor Turističke organizacije Beograda Miodrag Popović rekao je da je regionalno povezivanje neophodno da kako bi, posebno na prekomorskim tržištima, mogli nastupiti zajedno.\n„Gledajući iz Kine ili Amerike, naš region izgleda kao jedna mala uličica i ko će preći 10.000 kilometara za samo nekoliko dana… Mislim da povezivanje donosi svima koristi“, rekao je Popović.\nSekretarka Udruženja za turizam u PKS Tijana Maljković takođe se založila za regionalno povezivanje kako bi se ponudio zajednički proizvod na stranim tržištima.\n„Ako nastupamo na tržištima kao što su Kina, Ujedinjeni Arapski Emirati, Amerika onda moramo imati usklađene vizne režime i da regionalne proizvode ponudimo zajedno“, rekla je ona.\nTakođe je navela da je važno i da politika cena bude usklađena u svim zemljama u regionu.\n„Ono što je privatnom sektoru najbitnije je to što fondovi stranih investitora mogu da budu ponuđeni isključivo ako postoje zajednički turistički proizvodi u regionu“, rekla je Maljković.\nZajednička je ocena da zemlje u regionu mogu biti interesantne još većem broju turista jer imaju da ponude mnogo toga, kako dobru kuhinju, prirodne atrakcije, a poznate su i po gostoprimstvu, preneo je Tanjug.\nNa konferenciji koja je održana 2. oktobra u hotelu „Hilton“ u Beogradu bilo je reči i o brošuri „In your pocket“ koja je do sada došla u ruke 36 miliona turista, a veb stranicu godišnje poseti više od 19,5 miliona godišnje.\nOsim brošure koja sadrži informacije o samoj destinaciji štampa se i mala džepna mapa kako bi turisti u svakom trenutku mogli da se snađu.


Ćuruvija je ubijen na Uskrs 1999. godine, za vreme NATO bombardovanja, po, kako je u optužnici navedeno, „nalogu NN lica iz najviših struktura vlasti“. To je učinjeno „iz niskih pobuda, zbog njegovog javnog istupanja u zemlji i inostranstvu i kritike nosilaca političke vlasti“, a „radi očuvanja postojeće strukture vlasti“.\nU haustoru u Svetogorskoj ulici u centru Beograda, ispred zgrade u kojoj je stanovao Ćuruvija, ubica mu je došao s leđa i iz velike blizine ispalio rafal iz automatskog pištolja „škorpion“. Ubica je zatim prišao i ispalio mu još jedan rafal, u glavu, dok je ležao na zemlji. Sahrani Slavka Ćuruvije, iako je održana tokom bombardovanja i uz zvuke sirena za vazdušni napad, prisustvovalo je nekoliko hiljada ljudi.\nIstraga o Ćuruvijinom ubistvu vođena je godinama, a optužnica na kojoj su se našli pripadnici Državne bezbednosti podignuta je tek 1. juna 2015, nakon formiranja Komisije za istraživanje ubistava novinara. Suđenje optuženima je počelo godinu dana kasnije.\nU optužnici je dat detaljan opisa ekonomskog uništavanja Ćuruvijih novina „Dnevni telegraf“ i „Evropljanin“, neposredno pred ubistvo, kažnjavanjem po tadašnjem Zakonu o informisanju, u vreme dok je ministar informisanja bio sadašnji predsednik Srbije Aleksandar Vučić, kao i deo prisluškivanih razgovora iz kojih se vide njegovi poslovni planovi i politički kontakti.\nSudsko veće Specijalnog suda je početkom decembra 2021. godine u ponovljenom postupku proglasio nekadašnje pripadnike Službe državne bezbednosti (SDB) Radomira Markovića, Milana Radonjića, Ratka Romića i Miroslava Kuraka krivim za ubistvo Slavka Ćuruvije. Sud je Radomira Markovića i Milana Radonjića osudio na po 30 godina zatvora, a Ratka Romića i Miroslava Kuraka na po 20 godina zatvora.\nKako je saopšteno iz Specijalnog suda, osuđenima će u kaznu biti uračunato vreme provedeno i pritovoru, a Radonjiću i Romiću i vreme provedeno pod merom zabrane napuštanja stana, uz primenu elektronskog nadzora. Oštećenu Jelenu Ćuruvija-Đurica i oštećenog Radeta Ćuruviju sud je uputio na parnični postupak radi ostvarivanja imovinsko pravnog zahteva.\nRadonjiću i Romiću je rešenjem suda produžena mera zabrane napuštanja stana bez odobrenja suda, uz primenu elektronskog nadzora. Ta mera može trajati dok za to postoji potreba, a najduže do pravnosnažnosti presude, odnosno do upućivanja okrivljenih na izdržavanje krivične sankcije.\n„Bračni par Milošević ostao deo naše mračne istorije“\nĆerka ubijenog novinara Jelena Ćuruvija rekla je nakon prve presude da nije očekivala da nalogodavci ubistva njenog oca budu otkriveni.\n„Toga nije bilo od starta. Svi znamo kakve su devedesete bile, tata nije bio jedini protivnik te politike koji je ubijen. Bračni par Milošević je ostao netaknut, ostaje deo naše mračne istorije“, istakla je Ćuruvija.\nI u prethodnoj presudi, donetoj 2019. godine, a koju je Apelacioni sud ukinuo i vratio na ponovno suđenje, nekadašnji šef SDB Marković bio je osuđen na 30 godina zatvora, kao i nekadašnji šef beogradskog centra SDB Radonjić, dok su na po 20 godina zatvora bili osuđeni Romić i Kurak, koji je i dalje u bekstvu.\nPrvooptuženi za ubistvo Ćuruvije, Marković, nalazi se na izdržavanju kazne od 40 godina. Osuđen je u slučajevima atentata na Vuka Draškovića, „Ibarska magistrala“ i „Budva“, kao i ubistvo Ivana Stambolića.\n← Bjeloruskoj novinarki Katsiaryna Andrejevoj prijeti do 15 godina zatvora\nSlavko Ćuruvija fondacija poziva Apelacioni sud da potvrdi presudu za ubistvo Slavka Ćuruvije →


Turci sletjeli u Sarajevo, pa vraćeni istim letom u Istanbul - Trebevic.net\nSa Međunarodnog aerodroma Sarajevo vraćeno je 17 državljana Turske jer nisu ispunjavali uslove za ulazak u BiH.\n– Јuče je 17 državljana Turske došlo avionom kompanije “Pegasus” na Aerodrom u Sarajevo. Oni su po odluci Savjeta ministara koja se odnosi na ulazak starnaca u BiH vraćeni u Istanbul istim avionom – potvrdio je Srni savjetnik direktora Granične policije BiH Svevlad Hofman.\nOn je rekao da su Turci naveli da žele da tranzituju kroz BiH do Crne Gore na rad.\n– Nisu imali radne dozvole, niti bilo šta čime bi potvrdili svoje navode. Zato su vraćeni – rekao je Hofman.


Poslednji dan 64. Međunarodnog beogradskog sajma knjiga obeležen je primopredajom Otvorene knjige\nPrimopredaja Otvorene knjige je NJ.E. Amr Alguvejli, ambasador Egipta uručio otpravnici poslova ambasade Rumunije u Srbiji Irini Elen Niti.\n-Ukupan broj učesnika koji obuhvata direktne i indirektne izlagače je 991 što je malo više od uspešne 2018. godine. Od toga je 490 direktnih izlagača (izlagači i suizlagači) i to 400 domaćih i 90 inostranih direktnih izlagača. Važna kulturna manifestacija održana je na više od 30 hiljada metara kvadratnih u tri najveće hale Beogradskog sajma. Realizovano od 685 programa što je za 78 više nego na prošloj manifestaciji - rekla je Danka Selić, generalna direktorka Beogradskog sajma.\n-Frankfurtski sajam knjiga je posvećen pre svega profesionalcima, a naš čitaocima na što smo posebno ponosni - kazao je Karl i zahvalio se ambasadoru Egipta na izvrsnom predstavljanju kulture i književnosti njihove zemlje i dodao da isto to očekuje i od Rumunije, predstavnika naše naredne zemlje pošasnog gosta Sajma knjiga.\nAl Haj Alija\n-Ova nedelja za nas nije bila samo poseta Sajmu knjiga već život u gradu koji je bio pun gostoprimstva i ljubavi prema nama. Pokazali smo naše umetničke i kulturne tačke i sasatali se sa srpskim izdavačima piscima i prevodiocima - kazao je Al Haj Alija.\n-Jedna nedelja okupila je diplomate i romanopisce, književnike i izdavače, muzičare i plesače, pesnike i novinare, izlagače i publiku, komediografe i filmske reditelje. Srbiju ste posmatrali očima Egipćana, a otkucaje egipatske kulture ste preneli u srca Srbije - rekao je on.\nIrina Elena Nita\n-Naše učešće na Sajmu knjiga je potvrda bliskih literalnih veza između Rumunije i Srbije. Broj prevoda dela savremene rumunske književnosti poslednjih godina konstantno raste na čemu zahvaljujem srpskim izdavačima i našem partneru Ministarstvu kulture i informisanja - rekla je Irina Elena Nita.\nIstakla je da su spremni da odgovore na interesovanje za rumunsku književnost u Srbiji, kao i da će se njihovi događaji odvijati na različitim mestima u Beogradu za vreme Sajma knjiga. Učešće Rumunije naredne godine na Sajmu knjiga u Beogradu predstavlja uvod u saradnju Temišvara i Novog Sada.


Tramp neće protiv Australije\nAustralijski premijer Skot Morison izjavio je danas da domaći izvoznici aluminijuma poštuju uslove sporazuma sa SAD.\nOni su to saopštili nakon što je list Njujork tajms preneo da je američki predsednik Donald Tramp razmatrao uvođenje tarifa zvaničnoj Kanberi.\nNjujorks tajms je, pozivajući se na neimenovane izvore, objavio da se Tramp založio za uvođenje tarifa na australijski čelik i aluminijum kao odgovor na rast izvoza aluminijuma iz te zemlje u SAD tokom prošle godine, prenosi Rojters.\nTrampa su, međutim, ubedili da odustane od tog plana, jer bi, kako je ocenjeno, uvođenje carina Australiji udaljilo tog ključnog saveznika u Azijsko-pacifičkom regionu od SAD, piše američki list. Australijski premijer Morison je poručio da domaći izvoznici nisu uradili ništa loše.


Trajal otvorio novu fabriku na Jasikovcu - Trayal korporacija\nNovu Trajalovu fabriku za proizvodnju livenih eksploziva „Obilićevo“, na lokaciji Jasikovac u Parunovcu, svečano su danas otvorili ministarka privrede Anđelka Atanasković i direktor Trajal korporacije Miloš Nenezić. Proizvodnja je pokrenuta, a direktor Korporacije je od ministra finansija zatražio obećani novac kako bi taj projekat bio zaokružen.\nU fabrici, koja je jedinstvena u ovom delu Evrope i koja je opremljena najmodernijom tehnologijom, radiće 40 radnika. Novootvorena fabrika jedna je od pet takvih u svetu.\n– Veliko je zadovoljstvo da na Vidovdan kada Kruševac slavi 650, a Trajal 132 godine od osnivanja, otvorimo fabriku sa najmodernijom tehnologijom. Fabriku smo otvorili najvećim delom zahvaljujući Ministarstvu privrede i našim poslovnim partnerima, uz njihovu pomoć uspeli smo da pokažemo da simbioza srpskog znanja može da dovede do najnaprednijih svetskih tehnologija – istakao je direktor Trajal korporacije Miloš Nenezić.\nOtvaranje nove fabrike je, prema njegovim rečima velika stvar, ne samo za Trajal koji je time obezbedio svoju budućnost, već za čitavu srpsku odbrambenu industriju.\n– Vojska Srbije je oduševljena našim programom i daje nam signale da će fabrika kompozitnih i raketnih goriva biti u njihovom fokusu. U ovoj fabrici nastavljamo da radimo amonijum – perhlorat, sirovinu koja je izuzetno bitna za Srbiju, i litijum -perhlorat, i time je Trajal definitivno ušao u sam vrh odbrambene industrije Srbije – rekao je on.\nNapomenuo je da je Trajal zahvaljujući Ministarstvu privrede i svojim poslovnim partnerima uspeo da pokrene pogon u fabrici, ali da ona još uvek nije završena te je pozvao ministra finansija Sinišu Malog da „odreši kesu“ te da Ministarsvo obezbedi obećana sredstva za završetak fabrike.\nMinistarka Anđelka Atanasković primila je, u ime Ministarstva privrede, plaketu za izuzetan doprinos radu i razvoju Trajal korporacije.\n– Ova fabrika je prva u celom regionu i ima velikih izgleda da uz našu podršku radi najbolje moguće. Čestitam direktoru Trajala na trudu i radu, na viziji da uradi nešto novo i da svojim sugrađanima obezbedi siguran posao i želim Trajalu još bolji napredak u budućnosti – kazala je ministarka Anđelka Atanasković.\nNova fabrika za proizvodnju livenih eksploziva najnovije generacije projektovana je po najvišim svetskim standardima, u njoj je instalirana nova oprema koja omogućuje daljinsko praćenje procesa rada, a raspored objekata obezbeđuje bezbednost radnika i okoline.\nPrevPreviousRepublički Socijalno–ekonomski savet zasedao u Trayalu\nNextSednica lidera gumarske industrije na JastrepcuNext


evropske kompanije – Bankar.me\nTag Archives: evropske kompanije\n3 weeks ago BERZA, EVROPA, SVE VIJESTI, SVIJET 0\nApril 29, 2021 Članci, EVROPA, FINANSIJE, SVE VIJESTI 0\nEvropu bi mogao da pogodi “cunami“ poslovnog neuspjeha nakon što vlade okončaju programe pomoći od posljedica pandemije, do sada vrijedne 1.500 milijardi eura, upozorio je Evropski odbor za sistemski rizik (ERCB), najviše tijelo finansijskog nadzora u Evropskoj uniji.\nMarch 3, 2020 BIZNIS, EVROPA, SVE VIJESTI 0\nFinancial Times četvrtu godinu za redom objavio je svoju listu 1000 najbrže rastućih kompanija u Evropi a kako navode konkurencija nikad nije bila jača.\nApril 15, 2019 BIZNIS, EVROPA, SVE VIJESTI 0\nČlanice EU ubuduće će morati da dostavljaju izvještaj Evropskoj komisiji koji se odnosi na kontrolu stranih investicija, saopštila je Evropska komisija.\nApril 12, 2019 BIZNIS, Članci, EVROPA, SVE VIJESTI 0\nSeptember 26, 2018 BIZNIS, Članci, EVROPA, SVE VIJESTI 0\nCentralno-istočna Evropa je u 2017. zabilježila rast BDP-a od 4,5 odsto, a njena preduzeća su poslovala stabilnije i profitabilnije nego godinu dana ranije. U većini zemalja koje je Coface analizirao smanjena je nezaposlenost i porasle su zarade, a samim tim i privatna potrošnja.\nSeptember 4, 2018 BIZNIS, EVROPA, SVE VIJESTI 0\nNajviše nagomilanog novca u evropi imaju kompanije “Total” (29,2 milijarde eura), “Electricite de France” (28,3 milijarde eura) i “Folksvagen AG (27,3 milijarde eura), otkriva izvještaj Službe za investicije agencije za rejting “Moody’s”.


PREDSJEDNIK UDRUŽENJA 4+ POSJETIO MAJKU I BEBU KURAJICA\nAleksandar Sarić, predsjednik Udruženja porodica sa četvoro i više djece „4+“ iz Trebinja, posjetio je jutros u trebinjskom Porodilištu majku Mirjanu Kurajicu i njenu malenu kćerkicu, koja je osmo po redu dijete u porodici Kurajica, uručivši im poklone udruženja – ikonu Bogorodice Trojeručice i brojanice za mamu i bebu.\nNakon Sarićeve jučerašnje objave na društvenim mrežama da suse Kurajice pridružile naajbrojnijoj trebjiskoj porodici Rista Lečića, koji takođe ima osmoro djece, podigla se brava uzbuna u medijima koji su prenijeli ovu prelijepu vijest, a sam Sarić je danas, nakon svega, uputio apel novinarima da, kako kaže, „ovakve i slične pozitivne stvari što više objavljuju i prate“.\n„Razumijemo da je danas u Republici Srpskoj skoro sav medijski prostor zauzela politika, ali moramo PORODICU, RAĐANJE i samu riječ MAJKA staviti kao vitalni i nacionalni intetes naroda,lokalne sredine i cijele Republike Srpske, u kojoj živimo, ako mislimo ostati i opstati na ovim prostorima“, istakao je Sarić, koji se kratko, saopštenjem za javnost, obratio u ime Udruženja 4+.\nSarić je, uz čestitke Kurajicama, u saopštenju za javnost čestitao i porodici Mijanović, koji su na isti dan, a u pitanju je datum kada se proslavlja Sveti mučenik Vukašin, dobili prinovu.\n„Što god radili - dijeca nam se rađala“, pručio je na kraju saopštenja Sarić...


Struja neće poskupjeti u Srbiji prije 15. travnja – Energy Press\nKopaonik – Struja u Srbiji sigurno neće poskupeti pre kraja grejne sezone, koja se završava 15. aprila, izjavio je danas ministar energetike Aleksandar Antić.\n“To je ono što zavisi od politike. Ostalo je pitanje za struku. Da li će biti povećana, da li će se raditi analiza, još nismo razgovarali i ocekujemo da ćemo razgovore na tu temu imati u sklopu realizacije svih velikih stvari, pre svega Železare”, rekao je Antić na Kopaonik biznis forumu odgovarajući na pitanje novinara.On je istakao da je Srbija već dugo pod pritiskom međunarodnih finansijskih institucija vezano za cenu struje koja je u Srbiji najniža u Evropi i naveo da ona košta 6,3 evro centa po kilovat času kod nas, u Makedoniji 7,8, BiH 8, u Danskoj i Nemačkoj 30 evra.”To je pitanje kalkulacije koje će raditi EPS i Agencija za energetiku”, naveo je Antić.\nStalni predstavnik MMF-a u Srbiji Deheng Kim (Daeheng) rekao je juče na Kopaonik bizmnis forumu da je novim aranžmanom iz predostrožnosti Vlada preuzela obavezu da poveća cenu struje za 15 odsto od 1. aprila. Do 31. marta Elektroprivreda Srbije (EPS) ima obavezu da usvoji plan finansijske konslolidacije, a do 1. jula EPS će biti transformisan u dva preduzeća, izjavio je Antić.\nTakođe do 1. jula Srbijagas će bit transformisan u dva preduzeća i biće razdojene funkcije transporta i snabdevanja gasom, rekao je Antić. Nova kompanija EPS Grupa trebalo bi da bude moderna grupacija koja bi imala matično preduzeće kao osnivač dva preduzeća – distributivni sistem, umesto šest regionalnih distribucija električne energije i drugo preduzeće biće EPS snabdevanje, umasto današnjih 14 zavisnih preduzeća, koji su zajedno imale 43 direktora.\nPoslovanje EPS Grupe biće daleko efikasnije i neće biti “crna rupa” u sistemu javnih preduzeća. Antić je podsetio da je u decembru prošle godine vlada usvojila plan restrukturiranja Srbijagasa, koje bi trebalo da bude daleko efikasnije preduzeće, tako da bi do 1. jula trebalo da bude reorganizovano, a funkcije u tom javnom preduzeću razdvojene na kompaniju koja će biti operator za transport gasa i kompaniju za sanbdevanje gasom.\nSa EBRD i Svetskom bankom se razgovara o finansijskoj konsolidaciji Srbijagasa i cilj je da se nađe finanansijski konsultant koji će peredložiti plan za saniranje dugova Srbijagasu koja su do danas narasla na oko milijardu dolara.\nMinistar energetike je napomenuo da se za petrohemijski kompleks traži strateški partner. Srbija dugi niz godina nije dugo izgradila nijedan energetski objekat i naša zemlja je u fazi pregovora o finansijskom aranžmanu sa kineskim partnerima za izgradnju novog bloka termoelektrane Kostolac koji će imati instalisanu snagu od 350 megavata, a cela investicija biće vredna oko 700 miliona evra, najavio je Antić i napomeno da treba da bude završen do 2019. godine. Govoreći o posledicama prošlogodišnjih poplava na energetski sistem zemlje, Antić je rekao da je tada značajno smanjena proizvodnja uglja za termoelektrane i izrazio zadovoljstvo što je u decembru 2014. na površinskom kopu Kolubara obnovljena proizvodnja uglja sa nule do 80.000 tona mesečno, što je oko 90 odsto potrebnih količina.\nJedan od najvećih uspeha Ministarstva energerike je novi Zakon o energetici koji je dobio najvišu ocenu od Evropske komisije i Srbija je jedina zemlja u regionu koja je tim zakonom usvojila treći energetski paket, usaglašen sa evropskim zakonodavstvom, rekao je Antić. Taj zakon je ozbiljan poziv investitorima da ulažu u Srbiju i garantuje sigurnost njihovih investicija, rekao je Antić\nDogovorena digitalizacija zajedničke arhvske građe